title: 2009/392/ΕΚ: Απόφαση του Συμβουλίου, της 27ης Νοεμβρίου 2008 , για τη σύναψη, εξ ονόματος της Ευρωπαϊκής Κοινότητας και των κρατών μελών της, πρωτοκόλλου της συμφωνίας μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία των προσώπων όσον αφορά τη συμμετοχή, ως συμβαλλόμενων μερών, της Δημοκρατίας της Βουλγαρίας και της Ρουμανίας κατόπιν της προσχωρήσεώς τους στην Ευρωπαϊκή Ένωση

text:
               20.5.2009

               EL

               Επίσημη Εφημερίδα της Ευρωπαϊκής Ένωσης

               L 124/51

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 27ης Νοεμβρίου 2008
   για τη σύναψη, εξ ονόματος της Ευρωπαϊκής Κοινότητας και των κρατών μελών της, πρωτοκόλλου της συμφωνίας μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία των προσώπων όσον αφορά τη συμμετοχή, ως συμβαλλόμενων μερών, της Δημοκρατίας της Βουλγαρίας και της Ρουμανίας κατόπιν της προσχωρήσεώς τους στην Ευρωπαϊκή Ένωση
   (2009/392/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 310 σε συνδυασμό με το άρθρο 300 παράγραφος 2 πρώτο εδάφιο δεύτερη πρόταση και το άρθρο 300 παράγραφος 3 δεύτερο εδάφιο,
   την πράξη προσχώρησης που επισυνάπτεται στη συνθήκη προσχώρησης, και ιδίως το άρθρο 6 παράγραφος 2,
   την πρόταση της Επιτροπής,
   τη σύμφωνη γνώμη του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Μετά την εξουσιοδότηση που δόθηκε στην Επιτροπή στις 5 Μαΐου 2006, περατώθηκαν οι διαπραγματεύσεις με την Ελβετική Συνομοσπονδία σχετικά με πρωτόκολλο της συμφωνίας μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία προσώπων όσον αφορά τη συμμετοχή, ως συμβαλλόμενων μερών, της Δημοκρατίας της Βουλγαρίας και της Ρουμανίας κατόπιν της προσχωρήσεώς τους στην Ευρωπαϊκή Ένωση.

               (2)

               Σύμφωνα με την απόφαση του Συμβουλίου της 26ης Μαΐου 2008 και εν αναμονή της τελικής σύναψής του σε μεταγενέστερη ημερομηνία, το εν λόγω πρωτόκολλο υπογράφηκε εξ ονόματος της Ευρωπαϊκής Κοινότητας και των κρατών μελών της στις 27 Μαΐου 2008.

               (3)

               Το πρωτόκολλο πρέπει να συναφθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το πρωτόκολλο της συμφωνίας μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία των προσώπων όσον αφορά τη συμμετοχή, ως συμβαλλόμενων μερών, της Δημοκρατίας της Βουλγαρίας και της Ρουμανίας κατόπιν της προσχωρήσεώς τους στην Ευρωπαϊκή Ένωση, εγκρίνεται εξ ονόματος της Ευρωπαϊκής Κοινότητας και των κρατών μελών της.
   Το κείμενο του πρωτοκόλλου επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου διαβιβάζει, εξ ονόματος της Κοινότητας και των κρατών μελών της, την κοινοποίηση έγκρισης υπό τους όρους που καθορίζονται στο άρθρο 6 του πρωτοκόλλου.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 27 Νοεμβρίου 2008.

            Για το Συμβούλιο

            Ο Πρόεδρος

         L. CHATEL

    ---documentbreak---

               20.5.2009

               EL

               Επίσημη Εφημερίδα της Ευρωπαϊκής Ένωσης

               L 124/53

         ΠΡΩΤΌΚΟΛΛΟ
   της συμφωνίας μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία των προσώπων όσον αφορά τη συμμετοχή, ως συμβαλλομένων μερών, της Δημοκρατίας της Βουλγαρίας και της Ρουμανίας, κατόπιν της προσχωρήσεώς τους στην Ευρωπαϊκή Ένωση
   Η ΕΥΡΩΠΑΪΚΗ ΚΟΙΝΟΤΗΤΑ,
   εκπροσωπούμενη από το Συμβούλιο της Ευρωπαϊκής Ένωσης, και
   ΤΟ ΒΑΣΙΛΕΙΟ ΤΟΥ ΒΕΛΓΙΟΥ,
   Η ΔΗΜΟΚΡΑΤΙΑ ΤΗΣ ΒΟΥΛΓΑΡΙΑΣ,
   Η ΤΣΕΧΙΚΗ ΔΗΜΟΚΡΑΤΙΑ,
   ΤΟ ΒΑΣΙΛΕΙΟ ΤΗΣ ΔΑΝΙΑΣ,
   Η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ,
   Η ΔΗΜΟΚΡΑΤΙΑ ΤΗΣ ΕΣΘΟΝΙΑΣ,
   Η ΙΡΛΑΝΔΙΑ,
   Η ΕΛΛΗΝΙΚΗ ΔΗΜΟΚΡΑΤΙΑ,
   ΤΟ ΒΑΣΙΛΕΙΟ ΤΗΣ ΙΣΠΑΝΙΑΣ,
   Η ΓΑΛΛΙΚΗ ΔΗΜΟΚΡΑΤΙΑ,
   Η ΙΤΑΛΙΚΗ ΔΗΜΟΚΡΑΤΙΑ,
   Η ΚΥΠΡΙΑΚΗ ΔΗΜΟΚΡΑΤΙΑ,
   Η ΔΗΜΟΚΡΑΤΙΑ ΤΗΣ ΛΕΤΤΟΝΙΑΣ,
   Η ΔΗΜΟΚΡΑΤΙΑ ΤΗΣ ΛΙΘΟΥΑΝΙΑΣ,
   ΤΟ ΜΕΓΑΛΟ ΔΟΥΚΑΤΟ ΤΟΥ ΛΟΥΞΕΜΒΟΥΡΓΟΥ,
   Η ΔΗΜΟΚΡΑΤΙΑ ΤΗΣ ΟΥΓΓΑΡΙΑΣ,
   Η ΜΑΛΤΑ,
   ΤΟ ΒΑΣΙΛΕΙΟ ΤΩΝ ΚΑΤΩ ΧΩΡΩΝ,
   Η ΔΗΜΟΚΡΑΤΙΑ ΤΗΣ ΑΥΣΤΡΙΑΣ,
   Η ΔΗΜΟΚΡΑΤΙΑ ΤΗΣ ΠΟΛΩΝΙΑΣ,
   Η ΠΟΡΤΟΓΑΛΙΚΗ ΔΗΜΟΚΡΑΤΙΑ,
   Η ΡΟΥΜΑΝΙΑ,
   Η ΔΗΜΟΚΡΑΤΙΑ ΤΗΣ ΣΛΟΒΕΝΙΑΣ,
   Η ΣΛΟΒΑΚΙΚΗ ΔΗΜΟΚΡΑΤΙΑ,
   Η ΔΗΜΟΚΡΑΤΙΑ ΤΗΣ ΦΙΝΛΑΝΔΙΑΣ,
   ΤΟ ΒΑΣΙΛΕΙΟ ΤΗΣ ΣΟΥΗΔΙΑΣ,
   ΤΟ ΗΝΩΜΕΝΟ ΒΑΣΙΛΕΙΟ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΒΟΡΕΙΑΣ ΙΡΛΑΝΔΙΑΣ,
   εφεξής αναφερόμενα ως «τα κράτη μέλη», επίσης εκπροσωπούμενα από το Συμβούλιο της Ευρωπαϊκής Ένωσης,
   αφενός, και
   Η ΕΛΒΕΤΙΚΗ ΣΥΝΟΜΟΣΠΟΝΔΙΑ, εφεξής αναφερόμενη ως «η Ελβετία»,
   αφετέρου,
   εφεξής αναφερόμενα ως «τα συμβαλλόμενα μέρη»,
   ΕΧΟΝΤΑΣ ΥΠΟΨΗ τη συμφωνία της 21ης Ιουνίου 1999 μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, σχετικά με την ελεύθερη κυκλοφορία των προσώπων (εφεξής αναφερόμενη ως «η συμφωνία»), η οποία άρχισε να ισχύει την 1η Ιουνίου 2002,
   ΕΧΟΝΤΑΣ ΥΠΟΨΗ το πρωτόκολλο της 26ης Οκτωβρίου 2004 της συμφωνίας της 21ης Ιουνίου 1999 μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία των προσώπων, όσον αφορά τη συμμετοχή, ως συμβαλλόμενων μερών, της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, κατόπιν της προσχωρήσεώς τους στην Ευρωπαϊκή Ένωση, (εφεξής αναφερόμενο ως «το πρωτόκολλο του 2004»),το οποίο άρχισε να ισχύει την 1η Απριλίου 2006,
   ΕΧΟΝΤΑΣ ΥΠΟΨΗ την προσχώρηση της Δημοκρατίας της Βουλγαρίας και της Ρουμανίας (εφεξής αναφερόμενες ως «τα νέα κράτη μέλη») στην Ευρωπαϊκή Ένωση την 1η Ιανουαρίου 2007,
   ΕΚΤΙΜΩΝΤΑΣ ότι τα νέα κράτη μέλη καθίστανται συμβαλλόμενα μέρη της συμφωνίας,
   ΛΑΜΒΑΝΟΝΤΑΣ ΥΠΟΨΗ ότι η πράξη προσχώρησης παρέχει στο Συμβούλιο της Ευρωπαϊκής Ένωσης την εξουσία να συνάψει, εξ ονόματος των κρατών μελών της Ευρωπαϊκής Ένωσης, πρωτόκολλο για την προσχώρηση των νέων κρατών μελών στη συμφωνία,
   ΣΥΜΦΩΝΟΥΝ ΣΤΙΣ ΑΚΟΛΟΥΘΕΣ ΔΙΑΤΑΞΕΙΣ:
   Άρθρο 1
   1.   Τα νέα κράτη μέλη καθίστανται συμβαλλόμενα μέρη της συμφωνίας.
   2.   Από της ενάρξεως ισχύος του παρόντος πρωτοκόλλου, οι διατάξεις της συμφωνίας είναι δεσμευτικές για τα νέα κράτη μέλη, όπως ακριβώς και για τα σημερινά συμβαλλόμενα μέρη της συμφωνίας, υπό τους όρους και τις προϋποθέσεις που καθορίζονται στο παρόν πρωτόκολλο.
   Άρθρο 2
   Στο κυρίως σώμα της συμφωνίας και στο παράρτημα Ι αυτής, επέρχονται οι ακόλουθες προσαρμογές:

               1)

               ο κατάλογος των συμβαλλόμενων μερών της συμφωνίας αντικαθίσταται από τον ακόλουθο κατάλογο:
               «Η ΕΥΡΩΠΑΪΚΗ ΚΟΙΝΟΤΗΤΑ,
               ΤΟ ΒΑΣΙΛΕΙΟ ΤΟΥ ΒΕΛΓΙΟΥ,
               Η ΔΗΜΟΚΡΑΤΙΑ ΤΗΣ ΒΟΥΛΓΑΡΙΑΣ,
               Η ΤΣΕΧΙΚΗ ΔΗΜΟΚΡΑΤΙΑ,
               ΤΟ ΒΑΣΙΛΕΙΟ ΤΗΣ ΔΑΝΙΑΣ,
               Η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ,
               Η ΔΗΜΟΚΡΑΤΙΑ ΤΗΣ ΕΣΘΟΝΙΑΣ,
               Η ΙΡΛΑΝΔΙΑ,
               Η ΕΛΛΗΝΙΚΗ ΔΗΜΟΚΡΑΤΙΑ,
               ΤΟ ΒΑΣΙΛΕΙΟ ΤΗΣ ΙΣΠΑΝΙΑΣ,
               Η ΓΑΛΛΙΚΗ ΔΗΜΟΚΡΑΤΙΑ,
               Η ΙΤΑΛΙΚΗ ΔΗΜΟΚΡΑΤΙΑ,
               Η ΚΥΠΡΙΑΚΗ ΔΗΜΟΚΡΑΤΙΑ,
               Η ΔΗΜΟΚΡΑΤΙΑ ΤΗΣ ΛΕΤΤΟΝΙΑΣ,
               Η ΔΗΜΟΚΡΑΤΙΑ ΤΗΣ ΛΙΘΟΥΑΝΙΑΣ,
               ΤΟ ΜΕΓΑΛΟ ΔΟΥΚΑΤΟ ΤΟΥ ΛΟΥΞΕΜΒΟΥΡΓΟΥ,
               Η ΔΗΜΟΚΡΑΤΙΑ ΤΗΣ ΟΥΓΓΑΡΙΑΣ,
               Η ΜΑΛΤΑ,
               ΤΟ ΒΑΣΙΛΕΙΟ ΤΩΝ ΚΑΤΩ ΧΩΡΩΝ,
               Η ΔΗΜΟΚΡΑΤΙΑ ΤΗΣ ΑΥΣΤΡΙΑΣ,
               Η ΔΗΜΟΚΡΑΤΙΑ ΤΗΣ ΠΟΛΩΝΙΑΣ,
               Η ΠΟΡΤΟΓΑΛΙΚΗ ΔΗΜΟΚΡΑΤΙΑ,
               Η ΡΟΥΜΑΝΙΑ,
               Η ΔΗΜΟΚΡΑΤΙΑ ΤΗΣ ΣΛΟΒΕΝΙΑΣ,
               Η ΣΛΟΒΑΚΙΚΗ ΔΗΜΟΚΡΑΤΙΑ,
               Η ΔΗΜΟΚΡΑΤΙΑ ΤΗΣ ΦΙΝΛΑΝΔΙΑΣ,
               ΤΟ ΒΑΣΙΛΕΙΟ ΤΗΣ ΣΟΥΗΔΙΑΣ,
               ΤΟ ΗΝΩΜΕΝΟ ΒΑΣΙΛΕΙΟ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΒΟΡΕΙΟΥ ΙΡΛΑΝΔΙΑΣ,
               αφενός, και
               Η ΕΛΒΕΤΙΚΗ ΣΥΝΟΜΟΣΠΟΝΔΙΑ,
               αφετέρου,»·

               2)

               το άρθρο 10 της συμφωνίας τροποποιείται ως εξής:

                           α)

                           παρεμβάλλεται η ακόλουθη παράγραφος μετά την παράγραφο 1α:
                           «1β.   Η Ελβετία μπορεί να διατηρήσει μέχρι δύο έτη μετά την έναρξη ισχύος του πρωτοκόλλου της παρούσας συμφωνίας όσον αφορά τη συμμετοχή, ως συμβαλλόμενων μερών, της Δημοκρατίας της Βουλγαρίας και της Ρουμανίας, ποσοτικά όρια για την πρόσβαση των μισθωτών που απασχολούνται στην Ελβετία και των μη μισθωτών εργαζόμενων, οι οποίοι είναι υπήκοοι της Δημοκρατίας της Βουλγαρίας και της Ρουμανίας, στις δύο ακόλουθες κατηγορίες διαμονής: διαμονή με διάρκεια μεγαλύτερη από τέσσερις μήνες και μικρότερη του έτους και διαμονή διάρκειας ενός έτους ή μεγαλύτερης. Η διαμονή διάρκειας μικρότερης από τέσσερις μήνες δεν υπόκειται σε ποσοτικό περιορισμό.
                           Πριν από το τέλος της προαναφερθείσας μεταβατικής χρονικής περιόδου, η Μεικτή Επιτροπή εξετάζει την εφαρμογή της μεταβατικής περιόδου που ισχύει για τους υπηκόους των νέων κρατών μελών με βάση έκθεση της Ελβετίας. Μόλις ολοκληρωθεί η εξέταση, και πάντως το αργότερο κατά το τέλος της προαναφερθείσας χρονικής περιόδου, η Ελβετία κοινοποιεί στη Μεικτή Επιτροπή κατά πόσον θα εξακολουθήσει να εφαρμόζει ποσοτικά όρια για τους εργαζόμενους που απασχολούνται στην Ελβετία. Η Ελβετία μπορεί να εξακολουθήσει να εφαρμόζει τέτοια μέτρα μέχρι και πέντε έτη μετά την έναρξη ισχύος του προαναφερόμενου πρωτοκόλλου. Σε περίπτωση που δεν υπάρχει τέτοια κοινοποίηση, η μεταβατική περίοδος λήγει στο τέλος της διετούς περιόδου που προσδιορίζεται στο πρώτο εδάφιο.
                           Στο τέλος της μεταβατικής περιόδου που προσδιορίζεται στην παρούσα παράγραφο, καταργούνται όλα τα ποσοτικά όρια που εφαρμόζονται στους υπηκόους της Δημοκρατίας της Βουλγαρίας και της Ρουμανίας. Τα εν λόγω κράτη μέλη δύνανται να θεσπίζουν τους ίδιους ποσοτικούς περιορισμούς για τους Ελβετούς υπηκόους και για τις ίδιες χρονικές περιόδους.»·

                           β)

                           παρεμβάλλεται η ακόλουθη παράγραφος μετά την παράγραφο 2α:
                           «2β.   Η Ελβετία και η Δημοκρατία της Βουλγαρίας και η Ρουμανία μπορούν να διατηρήσουν, μέχρι δύο έτη μετά την έναρξη ισχύος του πρωτοκόλλου της παρούσας συμφωνίας όσον αφορά τη συμμετοχή, ως συμβαλλόμενων μερών, της Δημοκρατίας της Βουλγαρίας και της Ρουμανίας, για τους εργαζόμενους ενός από αυτά τα συμβαλλόμενα μέρη που απασχολούνται στο έδαφός τους, τους ελέγχους όσον αφορά την προτεραιότητα των εργαζομένων που έχουν ενταχθεί στην κανονική αγορά εργασίας, και τους όρους μισθοδοσίας και εργασίας που ισχύουν για τους υπηκόους του άλλου αφορωμένου συμβαλλόμενου μέρους. Οι ίδιοι έλεγχοι μπορούν να διατηρηθούν για τα πρόσωπα που παρέχουν υπηρεσίες, όπως αναφέρεται στο άρθρο 5 παράγραφος 1 της παρούσας συμφωνίας, στους ακόλουθους τέσσερις τομείς: δραστηριότητες συναφείς με τη γεωργία· κατασκευές, συμπεριλαμβανομένων των συναφών κλάδων· δραστηριότητες στον τομέα της ασφάλειας· βιομηχανικοί καθαρισμοί [κωδικοί NACE (1) 01.41, 45.1 έως 4, 74.60· 74.70 αντιστοίχως]. Η Ελβετία, κατά τη διάρκεια των μεταβατικών περιόδων που αναφέρονται στις παραγράφους 1β, 2β, 3β και 4γ, παρέχει προτίμηση στους εργαζόμενους που είναι υπήκοοι των νέων κρατών μελών έναντι των εργαζομένων που είναι υπήκοοι χωρών μη μελών της ΕΕ ή χωρών μη μελών της ΕΖΕΣ σε ό,τι αφορά την πρόσβαση στην αγορά εργασίας της. Η παροχή υπηρεσιών που έχουν ελευθερωθεί βάσει ειδικής συμφωνίας μεταξύ συμβαλλόμενων μερών (περιλαμβανομένης της συμφωνίας σχετικά με τις δημόσιες συμβάσεις, υπό την προϋπόθεση ότι αυτή καλύπτει τον τομέα παροχής υπηρεσιών) δεν υπόκειται στον έλεγχο προτεραιότητας του παρόχου υπηρεσίας που έχει ενσωματωθεί στην κανονική αγορά εργασίας. Κατά το ίδιο χρονικό διάστημα, είναι δυνατόν να διατηρηθούν σε ισχύ οι ισχύουσες προϋποθέσεις, εφόσον πρόκειται για άδειες διαμονής μικρότερης των τεσσάρων μηνών (2) ή για πρόσωπα που παρέχουν υπηρεσίες στους τέσσερις προαναφερθέντες τομείς, σύμφωνα με το άρθρο 5 παράγραφος 1 της συμφωνίας.
                           Εντός δύο ετών από την έναρξη ισχύος του πρωτοκόλλου της συμφωνίας σχετικά με τη συμμετοχή, ως συμβαλλόμενων μερών, της Δημοκρατίας της Βουλγαρίας και της Ρουμανίας, η Μεικτή Επιτροπή επανεξετάζει την εφαρμογή των μεταβατικών μέτρων που περιλαμβάνονται στην παρούσα παράγραφο με βάση έκθεση που εκπονεί καθένα από τα συμβαλλόμενα μέρη που τα εφαρμόζει. Μόλις ολοκληρωθεί η εξέταση, και πάντως το αργότερο εντός δύο ετών από την έναρξη ισχύος του προαναφερθέντος πρωτοκόλλου, το συμβαλλόμενο μέρος που έχει εφαρμόσει τα μεταβατικά μέτρα που περιλαμβάνονται στην παρούσα παράγραφο και έχει κοινοποιήσει στη Μεικτή Επιτροπή την πρόθεσή του να εξακολουθήσει να τα εφαρμόζει, μπορεί να συνεχίσει να το πράττει μέχρι πέντε έτη από την έναρξη ισχύος του προαναφερθέντος πρωτοκόλλου. Σε περίπτωση που δεν υπάρχει τέτοια κοινοποίηση, η μεταβατική περίοδος λήγει στο τέλος της διετούς περιόδου που προσδιορίζεται στο πρώτο εδάφιο.
                           Στο τέλος της μεταβατικής περιόδου που καθορίζεται στην παρούσα παράγραφο, καταργούνται όλοι οι περιορισμοί που αναφέρονται σ’ αυτήν.

                           γ)

                           παρεμβάλλεται η ακόλουθη παράγραφος μετά την παράγραφο 3α:
                           «3β.   Από την έναρξη ισχύος του πρωτοκόλλου της παρούσας συμφωνίας όσον αφορά τη συμμετοχή, ως συμβαλλόμενων μερών, της Δημοκρατίας της Βουλγαρίας και της Ρουμανίας και μέχρι το τέλος της χρονικής περιόδου που ορίζεται στην παράγραφο 1β, η Ελβετία επιφυλάσσει έναν ελάχιστο αριθμό νέων αδειών διαμονής (3) σε ετήσια βάση (pro rata temporis) στο πλαίσιο της συνολικής της ποσόστωσης για τρίτες χώρες, για τους εργαζόμενους που απασχολούνται στην Ελβετία και για τους μη μισθωτούς εργαζόμενους οι οποίοι είναι υπήκοοι αυτών των νέων κρατών μελών, με βάση το ακόλουθο χρονοδιάγραμμα:

                                       Χρονική περίοδος

                                       Αριθμός αδειών για χρονικό διάστημα ίσο ή μεγαλύτερο του ενός έτους

                                       Αριθμός αδειών για διάστημα μεγαλύτερο των τεσσάρων μηνών αλλά μικρότερο του έτους

                                       Μέχρι το τέλος του πρώτου έτους

                                       362

                                       3 620

                                       Μέχρι το τέλος του δεύτερου έτους

                                       523

                                       4 987

                                       Μέχρι το τέλος του τρίτου έτους

                                       684

                                       6 355

                                       Μέχρι το τέλος του τέταρτου έτους

                                       885

                                       7 722

                                       Μέχρι το τέλος του πέμπτου έτους

                                       1 046

                                       9 090

                           δ)

                           παρεμβάλλεται η ακόλουθη παράγραφος μετά την παράγραφο 4β:
                           «4γ.   Στο τέλος της περιόδου που περιγράφεται στην παράγραφο 1β και στην παρούσα παράγραφο, και μέχρι δέκα έτη μετά την έναρξη ισχύος του πρωτοκόλλου της παρούσας συμφωνίας σχετικά με τη συμμετοχή, ως συμβαλλόμενων μερών, της Δημοκρατίας της Βουλγαρίας και της Ρουμανίας, οι διατάξεις του άρθρου 10 παράγραφος 4 της παρούσας συμφωνίας εφαρμόζονται στους υπηκόους αυτών των νέων κρατών μελών.
                           Σε περίπτωση σοβαρών διαταραχών στην αγορά εργασίας της ή κινδύνου εκδήλωσης τέτοιων διαταραχών, η Ελβετία ή οποιοδήποτε από τα νέα κράτη μέλη που εφαρμόζει μεταβατικά μέτρα, απευθύνει κοινοποίηση για τη συγκεκριμένη κατάσταση στη Μεικτή Επιτροπή μέχρι το τέλος της πενταετούς μεταβατικής περιόδου που καθορίζεται στην παράγραφο 2β δεύτερο εδάφιο. Σ’ αυτή την περίπτωση, η κοινοποιούσα χώρα μπορεί να εξακολουθήσει να εφαρμόζει στους εργαζομένους που απασχολούνται στο έδαφός της τα μέτρα που περιγράφονται στις παραγράφους 1β, 2β και 3β μέχρι επτά έτη από την έναρξη ισχύος του προαναφερθέντος πρωτοκόλλου. Στην περίπτωση αυτή, ο ετήσιος αριθμός αδειών διαμονής, που αναφέρεται στην παράγραφο 1β, είναι ο εξής:

                                       Χρονική περίοδος

                                       Αριθμός αδειών για χρονικό διάστημα ίσο ή μεγαλύτερο του ενός έτους

                                       Αριθμός αδειών για διάστημα μεγαλύτερο των τεσσάρων μηνών αλλά μικρότερο του έτους

                                       Μέχρι το τέλος του έκτου έτους

                                       1 126

                                       10 457

                                       Μέχρι το τέλος του έβδομου έτους

                                       1 207

                                       11 664»

                           ε)

                           παρεμβάλλεται η ακόλουθη παράγραφος μετά την παράγραφο 5α:
                           «5β.   Οι μεταβατικές διατάξεις των παραγράφων 1β, 2β, 3β και 4γ, και ιδίως της παραγράφου 2β, σχετικά με την προτεραιότητα των εργαζομένων που έχουν ενταχθεί στην κανονική αγορά εργασίας και τον έλεγχο των όρων μισθοδοσίας και εργασίας, δεν εφαρμόζονται στους μισθωτούς και μη μισθωτούς εργαζομένους στους οποίους επιτρέπεται, κατά την έναρξη ισχύος του πρωτοκόλλου της παρούσας συμφωνίας όσον αφορά τη συμμετοχή, ως συμβαλλόμενων μερών, της Δημοκρατίας της Βουλγαρίας και της Ρουμανίας, να ασκούν οικονομική δραστηριότητα στο έδαφος των συμβαλλόμενων μερών. Οι τελευταίοι έχουν ιδίως δικαίωμα επαγγελματικής και γεωγραφικής κινητικότητας.
                           Οι κάτοχοι άδειας διαμονής με διάρκεια ισχύος μικρότερη του έτους έχουν δικαίωμα ανανέωσης της, χωρίς να μπορεί να τους αντιταχθεί η τυχόν εξάντληση των ποσοτικών ορίων. Οι κάτοχοι άδειας διαμονής διάρκειας ίσης ή μεγαλύτερης του ενός έτους έχουν αυτόματα δικαίωμα παράτασης της άδειας διαμονής τους. Οι εν λόγω μισθωτοί και μη μισθωτοί εργαζόμενοι θα απολαύουν συνεπώς, από τη θέση σε ισχύ του προαναφερθέντος πρωτοκόλλου, των δικαιωμάτων σχετικά με την ελεύθερη κυκλοφορία των προσώπων που ορίζονται στις βασικές διατάξεις της παρούσας συμφωνίας και ιδίως του άρθρου 7.»

               3)

               Στο άρθρο 27 παράγραφος 2 του παραρτήματος I της συμφωνίας, η αναφορά στο «άρθρο 10 (παράγραφοι 2, 2α, 4α και 4β)» αντικαθίσταται από την αναφορά στο «άρθρο 10 (παράγραφοι 2, 2α, 2β, 4α, 4β και 4γ).»

         Άρθρο 3
   Κατά παρέκκλιση από το άρθρο 25 του παραρτήματος Ι της συμφωνίας, εφαρμόζονται οι μεταβατικές περίοδοι του παραρτήματος Ι του παρόντος πρωτοκόλλου.
   Άρθρο 4
   1.   Το παράρτημα ΙΙ της συμφωνίας τροποποιείται σύμφωνα με το παράρτημα 2 του παρόντος πρωτοκόλλου.
   2.   Το παράρτημα ΙΙΙ της συμφωνίας προσαρμόζεται με απόφαση της Μεικτής Επιτροπής που έχει συσταθεί με το άρθρο 14 της συμφωνίας.
   Άρθρο 5
   1.   Τα παραρτήματα 1 και 2 του παρόντος πρωτοκόλλου αποτελούν αναπόσπαστο μέρος του.
   2.   Το παρόν πρωτόκολλο και το πρωτόκολλο του 2004 αποτελούν αναπόσπαστο μέρος της συμφωνίας.
   Άρθρο 6
   1.   Το παρόν πρωτόκολλο επικυρώνεται ή εγκρίνεται από το Συμβούλιο της Ευρωπαϊκής Ένωσης, εξ ονόματος των κρατών μελών και της Ευρωπαϊκής Κοινότητας, και από την Ελβετία, σύμφωνα με τις κατ’ ιδίαν διαδικασίες τους.
   2.   Το Συμβούλιο της Ευρωπαϊκής Ένωσης και η Ελβετία κοινοποιούν εκατέρωθεν την ολοκλήρωση των εν λόγω διαδικασιών.
   Άρθρο 7
   Το παρόν πρωτόκολλο αρχίζει να ισχύει την πρώτη ημέρα του πρώτου μήνα που ακολουθεί την ημερομηνία της τελευταίας κοινοποίησης κύρωσης ή έγκρισης.
   Άρθρο 8
   Το παρόν πρωτόκολλο παραμένει σε ισχύ για το ίδιο χρονικό διάστημα και υπό τους ίδιους όρους με τη συμφωνία.
   Άρθρο 9
   1.   Το παρόν πρωτόκολλο, καθώς και οι προσαρτώμενες σε αυτό δηλώσεις, συντάσσονται σε δύο αντίτυπα στην αγγλική, βουλγαρική, γαλλική, γερμανική, δανική, ελληνική, εσθονική, ιταλική, ισπανική, λεττονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα, και όλα τα κείμενα είναι εξίσου αυθεντικά.
   2.   Τα κείμενα της συμφωνίας στη βουλγαρική και τη ρουμανική γλώσσα, καθώς και όλα τα παραρτήματα και τα πρωτόκολλα αυτής και η Τελική Πράξη είναι εξίσου αυθεντικά. Η Μεικτή Επιτροπή που συστάθηκε με το άρθρο 14 της συμφωνίας εγκρίνει τα αυθεντικά κείμενα της συμφωνίας στις νέες γλώσσες.

      Съставено в Брюксел, на двадесет и седми май две хиляди и осма година.
      Hecho en Bruselas, el veintisiete de mayo de dos mil ocho.
      V Bruselu dne dvacátého sedmého května dva tisíce osm.
      Udfærdiget i Bruxelles den syvogtyvende maj to tusind og otte.
      Geschehen zu Brüssel am siebenundzwanzigsten Mai zweitausendacht.
      Kahe tuhande kaheksanda aasta maikuu kahekümne seitsmendal päeval Brüsselis.
      Έγινε στις Βρυξέλλες, στις είκοσι εφτά Μαΐου δύο χιλιάδες οκτώ.
      Done at Brussels on the twenty-seventh day of May in the year two thousand and eight.
      Fait à Bruxelles, le vingt-sept mai deux mille huit.
      Fatto a Bruxelles, addì ventisette maggio duemilaotto.
      Briselē, divtūkstoš astotā gada divdesmit septītajā maijā.
      Priimta du tūkstančiai aštuntų metų gegužės dvidešimt septintą dieną Briuselyje.
      Kelt Brüsszelben, a kétezer-nyolcadik év május havának huszonhetedik napján.
      Magħmul fi Brussell, fis-sebgħa u għoxrin jum ta' Mejju tas-sena elfejn u tmienja.
      Gedaan te Brussel, de zevenentwintigste mei tweeduizend acht.
      Sporządzono w Brukseli, dnia dwudziestego siódmego maja roku dwa tysiące ósmego.
      Feito em Bruxelas, em vinte e sete de Maio de dois mil e oito.
      Întocmit la Bruxelles, douăzeci și șapte mai două mii opt.
      V Bruseli dňa dvadsiateho siedmeho mája dvetisícosem.
      V Bruslju, dne sedemindvajsetega maja leta dva tisoč osem.
      Tehty Brysselissä kahdentenakymmenentenäseitsemäntenä päivänä toukokuuta vuonna kaksituhattakahdeksan.
      Som skedde i Bryssel den tjugosjunde maj tjugohundraåtta.

         За държавите-членки
         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu państw członkowskich
         Pelos Estados-Membros
         Pentru statele membre
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         Für die Schweizerische Eidgenossenschaft
         Pour la Confédération suisse
         Per la Confederazione svizzera

      (1)  NACE: Κανονισμός (ΕΟΚ) αριθ. 3037/90 του Συμβουλίου, της 9ης Οκτωβρίου 1990, για τη στατιστική ονοματολογία των οικονομικών δραστηριοτήτων στην Ευρωπαϊκή Κοινότητα (ΕΕ L 293 της 24.10.1990, σ. 1). Κανονισμός όπως τροποποιήθηκε τελευταία με τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου, της 29ης Σεπτεμβρίου 2003 (ΕΕ L 284 της 31.10.2003, σ. 1).

      (2)  Οι εργαζόμενοι μπορούν να υποβάλλουν αίτηση για άδεια διαμονής μικρής διάρκειας βάσει των ποσοστώσεων που αναφέρονται στο εδάφιο 3β) ακόμη και για χρονικά διαστήματα μικρότερα των τεσσάρων μηνών.»·

      (3)  Οι εν λόγω άδειες χορηγούνται επιπλέον των ποσοστώσεων που αναφέρονται στο άρθρο 10 της παρούσας συμφωνίας, οι οποίες αφορούν άδειες που προορίζονται κατά προτεραιότητα για μισθωτούς και για μη μισθωτούς εργαζόμενους, οι οποίοι είναι υπήκοοι των κρατών μελών κατά το χρόνο υπογραφής της παρούσας συμφωνίας (21 Ιουνίου 1999) και των κρατών μελών που έγιναν συμβαλλόμενα μέρη της παρούσας συμφωνίας με το πρωτόκολλο του 2004. Οι άδειες αυτές είναι επίσης επιπλέον των αδειών που χορηγούνται με βάση υφιστάμενες διμερείς συμφωνίες για την ανταλλαγή μαθητευομένων μεταξύ της Ελβετίας και των νέων κρατών μελών.»·
   ΠΑΡΑΡΤΗΜΑ 1

      Μεταβατικά μέτρα για την αγορά γης και δευτερεύουσας κατοικίας

   1.   Η Δημοκρατία της Βουλγαρίας
   Η Δημοκρατία της Βουλγαρίας μπορεί να διατηρήσει εν ισχύ, για πέντε έτη από την έναρξη ισχύος του παρόντος πρωτοκόλλου, τους περιορισμούς που καθορίζονται στη νομοθεσία της και που ίσχυαν κατά την ημερομηνία υπογραφής του παρόντος πρωτοκόλλου, στην απόκτηση γης για δευτερεύουσες κατοικίες από ελβετούς υπηκόους που δεν είναι κάτοικοι Βουλγαρίας και από νομικά πρόσωπα που έχουν συσταθεί κατά το ελβετικό δίκαιο.
   Οι ελβετοί υπήκοοι που διαμένουν νομίμως στη Βουλγαρία δεν υπόκεινται στις διατάξεις του προηγούμενου εδαφίου ή σε κανόνες και διαδικασίες πέραν αυτών στους οποίους υπόκεινται οι υπήκοοι της Βουλγαρίας.
   Η Δημοκρατία της Βουλγαρίας μπορεί να διατηρήσει εν ισχύ, για επτά έτη από την έναρξη ισχύος του παρόντος πρωτοκόλλου, τους περιορισμούς που καθορίζονται στη νομοθεσία της και που ίσχυαν κατά την ημερομηνία υπογραφής του παρόντος πρωτοκόλλου, στην απόκτηση γεωργικών γαιών και δασών από ελβετούς υπηκόους και από νομικά πρόσωπα που έχουν συσταθεί κατά το ελβετικό δίκαιο. Οι ελβετοί υπήκοοι δεν δύνανται, σε καμία περίπτωση, να τυγχάνουν δυσμενέστερης μεταχείρισης όσον αφορά την απόκτηση γεωργικών γαιών και δασών από ό,τι ισχύει κατά την ημερομηνία υπογραφής του παρόντος πρωτοκόλλου, ούτε να υπόκεινται σε περισσότερους περιορισμούς πέραν αυτών που ισχύουν για τους υπηκόους τρίτων χωρών.
   Οι αυτοαπασχολούμενοι αγρότες που είναι ελβετοί υπήκοοι και οι οποίοι επιθυμούν να εγκατασταθούν και να κατοικήσουν στη Δημοκρατία της Βουλγαρίας δεν υπόκεινται στις διατάξεις του προηγούμενου εδαφίου ούτε σε άλλες διαδικασίες εκτός αυτών που ισχύουν για τους υπηκόους της Δημοκρατίας της Βουλγαρίας.
   Το τρίτο έτος από την ημερομηνία ενάρξεως ισχύος του παρόντος πρωτοκόλλου, πραγματοποιείται γενική εξέταση αυτών των μεταβατικών μέτρων. Η Μεικτή Επιτροπή δύναται να αποφασίσει να συντομεύσει ή να τερματίσει τη μεταβατική περίοδο που αναφέρεται στο πρώτο εδάφιο.
   2.   Ρουμανία
   Η Ρουμανία μπορεί να διατηρήσει εν ισχύ, για πέντε έτη από την έναρξη ισχύος του παρόντος πρωτοκόλλου, τους περιορισμούς που καθορίζονται στη νομοθεσία της και που ίσχυαν κατά την ημερομηνία υπογραφής του παρόντος πρωτοκόλλου, στην απόκτηση γης για δευτερεύουσες κατοικίες από ελβετούς υπηκόους που δεν είναι κάτοικοι Ρουμανίας και από εταιρείες που έχουν συσταθεί κατά το ελβετικό δίκαιο και δεν είναι εγκατεστημένες και δεν διαθέτουν υποκατάστημα ή πρακτορείο που να τις αντιπροσωπεύει στο έδαφος της Ρουμανίας.
   Οι ελβετοί υπήκοοι που διαμένουν νομίμως στη Ρουμανία δεν υπόκεινται στις διατάξεις του προηγούμενου εδαφίου ή σε κανόνες και διαδικασίες πέραν αυτών στους οποίους υπόκεινται οι υπήκοοι της Ρουμανίας.
   Η Ρουμανία μπορεί να διατηρήσει εν ισχύ, για επτά έτη από την έναρξη ισχύος του παρόντος πρωτοκόλλου, τους περιορισμούς που καθορίζονται στη νομοθεσία της και που ίσχυαν κατά την ημερομηνία υπογραφής του παρόντος πρωτοκόλλου, στην απόκτηση γεωργικών γαιών και δασών από ελβετούς υπηκόους και από εταιρείες που έχουν συσταθεί κατά το ελβετικό δίκαιο και που δεν είναι ούτε εγκατεστημένες ούτε καταχωρημένες στη Ρουμανία. Οι ελβετοί υπήκοοι δεν δύνανται, σε καμία περίπτωση, να τυγχάνουν δυσμενέστερης μεταχείρισης όσον αφορά την απόκτηση γεωργικών γαιών και δασών από ό,τι ισχύει κατά την ημερομηνία υπογραφής του παρόντος πρωτοκόλλου, ούτε να υπόκεινται σε περισσότερους περιορισμούς από αυτούς που ισχύουν για τους υπηκόους τρίτων χωρών.
   Οι αυτοαπασχολούμενοι αγρότες που είναι ελβετοί υπήκοοι και οι οποίοι επιθυμούν να εγκατασταθούν και να κατοικήσουν στη Ρουμανία, δεν υπόκεινται στις διατάξεις του προηγούμενου εδαφίου ούτε σε άλλες διαδικασίες εκτός αυτών που ισχύουν για τους υπηκόους της Ρουμανίας.
   Το τρίτο έτος από την ημερομηνία ενάρξεως ισχύος του παρόντος πρωτοκόλλου, πραγματοποιείται γενική εξέταση αυτών των μεταβατικών μέτρων. Η Μεικτή Επιτροπή δύναται να αποφασίσει να συντομεύσει ή να τερματίσει τη μεταβατική περίοδο που αναφέρεται στο πρώτο εδάφιο.
   ΠΑΡΑΡΤΗΜΑ 2
   Το παράρτημα ΙΙ της συμφωνίας μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, σχετικά με την ελεύθερη κυκλοφορία των προσώπων, τροποποιείται ως εξής:

               1.

               Κάτω από την επικεφαλίδα «Για της σκοπούς της παρούσας συμφωνίας, ο κανονισμός προσαρμόζεται ως εξής:», το σημείο 1 του τμήματος A του παραρτήματος II της συμφωνίας τροποποιείται ως εξής:

                           α)

                           στο στοιχείο θ), σχετικά με το παράρτημα III, τμήμα A, μετά την καταχώρηση «Σλοβακία – Ελβετία», προστίθενται τα εξής:

                                       «Βουλγαρία – Ελβετία
                                       Ουδέν.

                                       Ρουμανία – Ελβετία
                                       Χωρίς αντικείμενο.»·

                           β)

                           στο στοιχείο ι), σχετικά με το παράρτημα III, τμήμα Β, μετά την καταχώρηση «Σλοβακία – Ελβετία», προστίθενται τα εξής:

                                       «Βουλγαρία – Ελβετία
                                       Ουδέν.

                                       Ρουμανία – Ελβετία
                                       Χωρίς αντικείμενο.»·

               2.

               στον τίτλο «Τμήμα Α: Αναφερόμενες Πράξεις» στο σημείο 1. «Κανονισμός (ΕΟΚ) αριθ. 1408/71» μετά τις λέξεις «304 R 631: κανονισμός (ΕΚ) αριθ. 631/2004 ….» παρεμβάλλονται τα εξής:
               «Τμήμα 2 (Ελεύθερη κυκλοφορία των προσώπων – Κοινωνική Ασφάλιση) του κανονισμού (ΕΚ) αριθ. 1791/2006 του Συμβουλίου, της 20ής Νοεμβρίου 2006, για την προσαρμογή ορισμένων κανονισμών και αποφάσεων στους τομείς της ελεύθερης κυκλοφορίας των εμπορευμάτων, της ελεύθερης κυκλοφορίας των προσώπων, του εταιρικού δικαίου, της πολιτικής ανταγωνισμού, της γεωργίας (συμπεριλαμβανομένης της κτηνιατρικής και φυτοϋγειονομικής νομοθεσίας), της πολιτικής μεταφορών, της φορολογίας, των στατιστικών, της ενέργειας, του περιβάλλοντος, της συνεργασίας στους τομείς της δικαιοσύνης και των εσωτερικών υποθέσεων, της τελωνειακής ένωσης, των εξωτερικών σχέσεων, της κοινής εξωτερικής πολιτικής και πολιτικής ασφαλείας και των θεσμικών οργάνων, λόγω της προσχώρησης της Βουλγαρίας και της Ρουμανίας, στο βαθμό που οι διατάξεις του αφορούν κοινοτικές πράξεις που αναφέρονται στο παράρτημα ΙΙ της παρούσας συμφωνίας.»·

               3.

               στον τίτλο «Τμήμα Α: Αναφερόμενες Πράξεις» στο σημείο 2. «Κανονισμός (ΕΟΚ) αριθ. 574/72» μετά τις λέξεις «304 R 631: κανονισμός (ΕΚ) αριθ. 631/2004 ….» παρεμβάλλονται τα εξής:
               «Τμήμα 2 (Ελεύθερη κυκλοφορία των προσώπων – Κοινωνική Ασφάλιση) του κανονισμού (ΕΚ) αριθ. 1791/2006 του Συμβουλίου, της 20ής Νοεμβρίου 2006, για την προσαρμογή ορισμένων κανονισμών και αποφάσεων στους τομείς της ελεύθερης κυκλοφορίας των εμπορευμάτων, της ελεύθερης κυκλοφορίας των προσώπων, του εταιρικού δικαίου, της πολιτικής ανταγωνισμού, της γεωργίας (συμπεριλαμβανομένης της κτηνιατρικής και φυτοϋγειονομικής νομοθεσίας), της πολιτικής μεταφορών, της φορολογίας, των στατιστικών, της ενέργειας, του περιβάλλοντος, της συνεργασίας στους τομείς της δικαιοσύνης και των εσωτερικών υποθέσεων, της τελωνειακής ένωσης, των εξωτερικών σχέσεων, της κοινής εξωτερικής πολιτικής και πολιτικής ασφαλείας και των θεσμικών οργάνων, λόγω της προσχώρησης της Βουλγαρίας και της Ρουμανίας, στο βαθμό που οι διατάξεις του αφορούν κοινοτικές πράξεις που αναφέρονται στο παράρτημα ΙΙ της παρούσας συμφωνίας.»·

               4.

               στον τίτλο «Τμήμα Β: Πράξεις τις οποίες πρέπει να λαμβάνουν δεόντως υπόψη τα συμβαλλόμενα μέρη», στα σημεία «4.18. 383 D 0117: απόφαση αριθ. 117…», «4.27. 388 D 64: απόφαση αριθ. 136…», «4.37. 393 D 825: απόφαση αριθ. 150 …», μετά τις λέξεις «12003 TN 02/02 A: Πράξη περί των όρων προσχωρήσεως της Τσεχικής Δημοκρατίας, της Δημοκρατίας της Εσθονίας, …», και στο σημείο «4.77: απόφαση αριθ. 192…» παρεμβάλλονται τα εξής:
               «Τμήμα 2 (Ελεύθερη κυκλοφορία των προσώπων – Κοινωνική Ασφάλιση) του κανονισμού (ΕΚ) αριθ. 1791/2006 του Συμβουλίου, της 20ής Νοεμβρίου 2006, για την προσαρμογή ορισμένων κανονισμών και αποφάσεων στους τομείς της ελεύθερης κυκλοφορίας των εμπορευμάτων, της ελεύθερης κυκλοφορίας των προσώπων, του εταιρικού δικαίου, της πολιτικής ανταγωνισμού, της γεωργίας (συμπεριλαμβανομένης της κτηνιατρικής και φυτοϋγειονομικής νομοθεσίας), της πολιτικής μεταφορών, της φορολογίας, των στατιστικών, της ενέργειας, του περιβάλλοντος, της συνεργασίας στους τομείς της δικαιοσύνης και των εσωτερικών υποθέσεων, της τελωνειακής ένωσης, των εξωτερικών σχέσεων, της κοινής εξωτερικής πολιτικής και πολιτικής ασφαλείας και των θεσμικών οργάνων, λόγω της προσχώρησης της Βουλγαρίας και της Ρουμανίας, στο βαθμό που οι διατάξεις του αφορούν κοινοτικές πράξεις που αναφέρονται στο παράρτημα ΙΙ της παρούσας συμφωνίας.»·

               5.

               για τους εργαζομένους που είναι υπήκοοι της Δημοκρατίας της Βουλγαρίας και της Ρουμανίας, οι ρυθμίσεις που περιλαμβάνονται στην παράγραφο 1 του τμήματος «Ασφάλιση ανεργίας» του πρωτοκόλλου στο παράρτημα ΙΙ εφαρμόζονται μέχρι το τέλος του έβδομου έτους από την έναρξη ισχύος του παρόντος πρωτοκόλλου.

         ΚΟΙΝΗ ΔΗΛΩΣΗ ΓΙΑ ΤΗΝ ΠΡΟΣΑΡΜΟΓΗ ΤΟΥ ΠΑΡΑΡΤΗΜΑΤΟΣ ΙΙΙ ΤΗΣ ΣΥΜΦΩΝΙΑΣ
   Τα συμβαλλόμενα μέρη δηλώνουν ότι, για να εξασφαλισθεί η ομαλή εφαρμογή της συμφωνίας, το παράρτημα ΙΙΙ αυτής προσαρμόζεται το ταχύτερο δυνατό για να ενσωματώσει, μεταξύ άλλων, την οδηγία 2005/36/ΕΚ, όπως έχει τροποποιηθεί με την οδηγία 2006/100/ΕΚ, και τις νέες ελβετικές καταχωρίσεις.
   ΔΗΛΩΣΗ ΤΗΣ ΕΛΒΕΤΙΑΣ ΓΙΑ ΤΑ ΑΥΤΟΤΕΛΗ ΜΕΤΡΑ ΠΟΥ ΙΣΧΥΟΥΝ ΑΠΟ ΤΗΝ ΗΜΕΡΟΜΗΝΙΑ ΥΠΟΓΡΑΦΗΣ
   Η Ελβετία θα παρέχει προσωρινή πρόσβαση στην αγορά εργασίας της για τους πολίτες των νέων κρατών μελών, με βάση την εθνική της νομοθεσία, πριν από την έναρξη ισχύος των μεταβατικών ρυθμίσεων που περιλαμβάνει το παρόν πρωτόκολλο. Για τον σκοπό αυτό, η Ελβετία θα θεσπίσει ειδικές ποσοστώσεις για τους πολίτες των νέων κρατών μελών, για άδειες εργασίας τόσο μικρής όσο και μεγάλης διάρκειας, όπως ορίζονται στο άρθρο 10 παράγραφος 1 της συμφωνίας, από την ημερομηνία υπογραφής του παρόντος πρωτοκόλλου. Οι ποσοστώσεις αυτές θα είναι 282 άδειες μεγάλης διάρκειας και 1 006 άδειες μικρής διάρκειας σε ετήσια βάση. Επιπλέον, θα γίνονται δεκτοί 2 011 εργαζόμενοι μικρής διάρκειας σε ετήσια βάση για παραμονή μικρότερη των τεσσάρων μηνών.


title: 2009/195/ΕΚ: Απόφαση του Ευρωπαϊκού Κοινοβουλίου, της 22ας Απριλίου 2008 , σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2006, τμήμα VIII — Ευρωπαίος Διαμεσολαβητής

text:
               31.3.2009

               EL

               Επίσημη Εφημερίδα της Ευρωπαϊκής Ένωσης

               L 88/87

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 22ας Απριλίου 2008
   σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2006, τμήμα VIII — Ευρωπαίος Διαμεσολαβητής
   (2009/195/ΕΚ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2006 (1),
   έχοντας υπόψη τους τελικούς ετήσιους λογαριασμούς των Ευρωπαϊκών Κοινοτήτων για το οικονομικό έτος 2006 — τόμος I (C6-0369/2007) (2),
   έχοντας υπόψη την ετήσια έκθεση του Ευρωπαίου Διαμεσολαβητή προς την αρμόδια για την απαλλαγή αρχή, σχετικά με τους εσωτερικούς ελέγχους που πραγματοποιήθηκαν το 2006,
   έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2006 και τις ειδικές εκθέσεις του Ελεγκτικού Συνεδρίου, καθώς και τις απαντήσεις των θεσμικών οργάνων που ελέγχθηκαν (3),
   έχοντας υπόψη τη δήλωση αξιοπιστίας η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, που παρέχεται από το Ελεγκτικό Συνέδριο σύμφωνα με το άρθρο 248 της συνθήκης ΕΚ (4),
   έχοντας υπόψη το άρθρο 272 παράγραφος 10 και τα άρθρα 274, 275 και 276 της συνθήκης ΕΚ,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (5), και ιδίως τα άρθρα 50, 86, 145, 146 και 147,
   έχοντας υπόψη το άρθρο 71 και το παράρτημα V του κανονισμού του,
   έχοντας υπόψη την έκθεση της Επιτροπής Ελέγχου των Προϋπολογισμών (A6-0092/2008),

               1.

               χορηγεί απαλλαγή στον Ευρωπαίο Διαμεσολαβητή όσον αφορά την εκτέλεση του προϋπολογισμού του για το οικονομικό έτος 2006·

               2.

               καταγράφει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο τμήμα της στο Συμβούλιο, στην Επιτροπή, στο Δικαστήριο, στο Ελεγκτικό Συνέδριο, στον Ευρωπαίο Διαμεσολαβητή και στον Ευρωπαίο Επόπτη Προστασίας Δεδομένων, καθώς και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Hans-Gert PÖTTERING

            Ο Γενικός Γραμματέας

         Harald RØMER

      (1)  ΕΕ L 78 της 15.3.2006.

      (2)  ΕΕ C 274 της 15.11.2007, σ. 1.

      (3)  ΕΕ C 273 της 15.11.2007, σ. 1.

      (4)  ΕΕ C 274 της 15.11.2007, σ. 130.

      (5)  ΕΕ L 248 της 16.9.2002, σ. 1.
    ---documentbreak---

               31.3.2009

               EL

               Επίσημη Εφημερίδα της Ευρωπαϊκής Ένωσης

               L 88/88

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 22ας Απριλίου 2008
   που περιέχει τις παρατηρήσεις οι οποίες αποτελούν αναπόσπαστο μέρος της απόφασης σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2006, τμήμα VIII — Ευρωπαίος Διαμεσολαβητής
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2006 (1),
   έχοντας υπόψη τους τελικούς ετήσιους λογαριασμούς των Ευρωπαϊκών Κοινοτήτων για το οικονομικό έτος 2006 — τόμος I (C6-0369/2007) (2),
   έχοντας υπόψη την ετήσια έκθεση του Ευρωπαίου Διαμεσολαβητή προς την αρμόδια για την απαλλαγή αρχή, σχετικά με τους εσωτερικούς ελέγχους που πραγματοποιήθηκαν το 2006,
   έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2006 και τις ειδικές εκθέσεις του Ελεγκτικού Συνεδρίου, καθώς και τις απαντήσεις των θεσμικών οργάνων που ελέγχθηκαν (3),
   έχοντας υπόψη τη δήλωση αξιοπιστίας η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, που παρέχεται από το Ελεγκτικό Συνέδριο σύμφωνα με το άρθρο 248 της συνθήκης ΕΚ (4),
   έχοντας υπόψη το άρθρο 272 παράγραφος 10 και τα άρθρα 274, 275 και 276 της συνθήκης ΕΚ,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (5), και ιδίως τα άρθρα 50, 86, 145, 146 και 147,
   έχοντας υπόψη το άρθρο 71 και το παράρτημα V του κανονισμού του,
   έχοντας υπόψη την έκθεση της Επιτροπής Ελέγχου των Προϋπολογισμών (A6-0092/2008),

               1.

               σημειώνει ότι το 2006 ο Ευρωπαίος Διαμεσολαβητής (ο Διαμεσολαβητής) είχε στη διάθεσή του πιστώσεις αναλήψεων υποχρεώσεων συνολικού ύψους 7 682 538 ευρώ (2005: 7 224 554 ευρώ), με ποσοστό χρησιμοποίησης 88,13 %, κάτω από τον μέσο όρο των άλλων θεσμικών οργάνων·

               2.

               επισημαίνει ότι οι δημοσιονομικές καταστάσεις του Διαμεσολαβητή για το 2006 εμφανίζουν αρνητικό οικονομικό αποτέλεσμα για το έτος (1 214 375 ευρώ) και ισόποσο ενεργητικό και παθητικό (2 308 799 ευρώ)·

               3.

               επισημαίνει ότι, κατά το διάστημα από το 2003 έως το 2006, οι πιστώσεις ανάληψης υποχρεώσεων αυξήθηκαν σταθερά από 4 438 653 σε 7 682 538 ευρώ (+ 73 %) και οι θέσεις από 31 σε 57 (+ 84 %), ενώ οι καταγγελίες αυξήθηκαν από 2 436 σε 3 830 (+ 57 %) και οι νέες έρευνες από 253 σε 258 (+ 2 %)·

               4.

               επισημαίνει ότι το Ευρωπαϊκό Ελεγκτικό Συνέδριο ανέφερε στην Ετήσια Έκθεσή του ότι ο έλεγχος δεν οδήγησε στη διατύπωση καμίας παρατήρησης όσον αφορά τον Διαμεσολαβητή·

               5.

               επισημαίνει ότι η Υπηρεσία του Διαμεσολαβητή ανέλαβε πλήρη ευθύνη για τη διαχείριση του προσωπικού της από τον Ιανουάριο του 2006· σημειώνει εν προκειμένω ότι, σύμφωνα με την έκθεση αριθ. 06/04 του Εσωτερικού Ελεγκτή προς το Όργανο, ο έλεγχος που πραγματοποιήθηκε για να εκτιμηθεί η επάρκεια των διαδικασιών διεύθυνσης και ελέγχου για τον προσδιορισμό των ατομικών δικαιωμάτων του προσωπικού «δεν αποκάλυψε τομείς σημαντικού κινδύνου στις διαδικασίες διεύθυνσης και ελέγχου, αλλά επιβεβαίωσε ότι το Όργανο πρέπει να αντιμετωπίσει ορισμένα ειδικά ζητήματα»·

               6.

               σημειώνει την πληροφορία που έδωσε ο κύριος διατάκτης στη δήλωση δραστηριοτήτων 2006, σύμφωνα με την οποία διενεργήθηκε εκ νέου αυτοαξιολόγηση της αποτελεσματικότητας του πλαισίου εσωτερικού ελέγχου των υπηρεσιών του Διαμεσολαβητή στις αρχές του 2007 και η γενική εικόνα που προκύπτει είναι ότι το επίπεδο εφαρμογής των προτύπων εσωτερικού ελέγχου είναι στο σύνολό του ικανοποιητικό (85 % έναντι 76 % το 2004)· σημειώνει περαιτέρω ότι απαιτούνται, ωστόσο, βελτιώσεις της αποτελεσματικότητας σε ορισμένους τομείς (προσδιορισμός ευαίσθητων λειτουργιών)· ενθαρρύνει τον Διαμεσολαβητή να καταβάλει κάθε προσπάθεια για να βελτιώσει περαιτέρω την αποτελεσματικότητα του πλαισίου εσωτερικού ελέγχου του Οργάνου·

               7.

               σημειώνει με ικανοποίηση ότι, κατά τη διάρκεια του 2005, πραγματοποιήθηκαν διαπραγματεύσεις για μια νέα συμφωνία-πλαίσιο συνεργασίας, αορίστου διαρκείας, μεταξύ του Διαμεσολαβητή και του Κοινοβουλίου σχετικά με την παροχή ορισμένων διοικητικών υπηρεσιών, συμπεριλαμβανομένων χώρων γραφείων, τεχνολογίας πληροφορικής, επικοινωνιών, νομικών συμβουλών, ιατρικών υπηρεσιών, επιμόρφωσης, μετάφρασης και διερμηνείας, και ότι η συμφωνία αυτή υπεγράφη τον Μάρτιο 2006 και τέθηκε σε ισχύ την 1η Απριλίου 2006· σημειώνει επιπροσθέτως ότι ο Διαμεσολαβητής θεωρεί τη νέα συμφωνία απολύτως ικανοποιητική·

               8.

               σημειώνει με ικανοποίηση ότι την 1η Αυγούστου 2006 διορίστηκε ο πρώτος γενικός γραμματέας του Διαμεσολαβητή·

               9.

               διαπιστώνει με ανησυχία, βάσει της ετήσιας έκθεσης του Διαμεσολαβητή, ότι το όργανό του αντιμετώπισε δυσχέρειες στην πρόσληψη προσωπικού το 2006, ιδίως για καταρτισμένους νομικούς, εξαιτίας των δύο διαδοχικών κυμάτων διεύρυνσης (οριστικοποίηση προσλήψεων από τα κράτη μέλη που προσχώρησαν το 2004 και ετοιμασία προσλήψεων για το 2007), των αποχωρήσεων υπαλλήλων και της δυσκολίας που παρουσιάζει η προσέλκυση και διατήρηση υποψηφίων στο Στρασβούργο με συμβάσεις προσωρινής απασχόλησης· παρατηρεί ότι ο Διαμεσολαβητής αναμένει λιγότερες δυσκολίες στην πρόσληψη προσωπικού κατά τα προσεχή έτη·

               10.

               χαιρετίζει την εκ μέρους του Διαμεσολαβητή έγκριση, στις 14 Δεκεμβρίου 2007, απόφασης σχετικά με την ετήσια δήλωση συμφερόντων του Διαμεσολαβητή· σημειώνει με ικανοποίηση ότι η δήλωση αυτή δημοσιεύεται στον ιστότοπο του Διαμεσολαβητή·

               11.

               επικροτεί την ετοιμότητα του Διαμεσολαβητή να προσχωρήσει στη διοργανική συμφωνία της 25ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τις εσωτερικές έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (6), κατ’ εφαρμογή του συστήματος που δημιουργήθηκε με τον κανονισμό (ΕΚ) αριθ. 1073/1999 (7)· σημειώνει με ικανοποίηση ότι ο Διαμεσολαβητής κάλεσε την OLAF, με επιστολή του που απεστάλη στις 9 Ιανουαρίου 2008, να συνοψίσει τις απόψεις της σχετικά με τη σκοπιμότητα και τις πρακτικές λεπτομέρειες της ενδεχόμενης προσχώρησης του Διαμεσολαβητή στη συμφωνία αυτή.

      (1)  ΕΕ L 78 της 15.3.2006.

      (2)  ΕΕ C 274 της 15.11.2007, σ. 1.

      (3)  ΕΕ C 273 της 15.11.2007, σ. 1.

      (4)  ΕΕ C 274 της 15.11.2007, σ. 130.

      (5)  ΕΕ L 248 της 16.9.2002, σ. 1.

      (6)  ΕΕ L 136 της 31.5.1999, σ. 15.

      (7)  Κανονισμός (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (ΕΕ L 136 της 31.5.1999, σ. 1).


title: 2010/231/ΚΕΠΠΑ: Απόφαση 2010/231/ΚΕΠΠΑ του Συμβουλίου, της 26ης Απριλίου 2010 , για περιοριστικά μέτρα κατά της Σομαλίας και για την κατάργηση της κοινής θέσης 2009/138/ΚΕΠΠΑ

text:
               27.4.2010

               EL

               Επίσημη Εφημερίδα της Ευρωπαϊκής Ένωσης

               L 105/17

         ΑΠΌΦΑΣΗ 2010/231/ΚΕΠΠΑ ΤΟΥ ΣΥΜΒΟΥΛΊΟΥ
   της 26ης Απριλίου 2010
   για περιοριστικά μέτρα κατά της Σομαλίας και για την κατάργηση της κοινής θέσης 2009/138/ΚΕΠΠΑ
   TO ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 29,
   Εκτιμώντας τα ακόλουθα:

               (1)

               Στις 10 Δεκεμβρίου 2002, το Συμβούλιο εξέδωσε την κοινή θέση 2002/960/ΚΕΠΠΑ σχετικά με περιοριστικά μέτρα κατά της Σομαλίας (1), μετά τις αποφάσεις του Συμβουλίου Ασφαλείας των Ηνωμένων Εθνών (UNSCR) 733 (1992), 1356 (2001) και 1425 (2002) σχετικά με το εμπάργκο όπλων έναντι της Σομαλίας.

               (2)

               Στις 16 Φεβρουαρίου 2009, το Συμβούλιο εξέδωσε την κοινή θέση 2009/138/ΚΕΠΠΑ σχετικά με περιοριστικά μέτρα κατά της Σομαλίας και για την κατάργηση της κοινής θέσης 2002/960/ΚΕΠΠΑ (2), με σκοπό την εφαρμογή της ΑΣΑΗΕ 1844 (2008) με την οποία εισάγονται περιοριστικά μέτρα κατά όσων προσπαθούν να αποτρέψουν ή να εμποδίσουν την ειρηνική πολιτική διαδικασία, ή όσων με βία απειλούν τα μεταβατικά ομοσπονδιακά θεσμικά όργανα (TFI) της Σομαλίας ή την αποστολή της Αφρικανικής Ένωσης στη Σομαλία (AMISOM), ή αναλαμβάνουν δράση η οποία υπονομεύει τη σταθερότητα στη Σομαλία ή στην περιοχή.

               (3)

               Την 1η Μαρτίου 2010, το Συμβούλιο εξέδωσε την κοινή θέση 2010/126/ΚΕΠΠΑ για την τροποποίηση της κοινής θέσης 2009/138/ΚΕΠΠΑ (3) και την εφαρμογή της ΑΣΑΗΕ 1907 (2009), η οποία καλούσε όλα τα κράτη να επιθεωρούν, σύμφωνα με τις εθνικές τους αρχές και νομοθεσίες και σύμφωνα με το διεθνές δίκαιο, όλα τα φορτία προς ή από τη Σομαλία στην επικράτειά τους, συμπεριλαμβανομένων των θαλάσσιων λιμένων και των αερολιμένων, εάν το ενδιαφερόμενο κράτος διαθέτει πληροφορίες βάσει των οποίων μπορεί ευλόγως να εικάζεται ότι το φορτίο περιέχει είδη των οποίων η προμήθεια, η πώληση, η μεταβίβαση ή η εξαγωγή απαγορεύονται βάσει του γενικού και πλήρους εμπάργκο όπλων για τη Σομαλία, το οποίο καθορίζεται στην παράγραφο 5 της ΑΣΑΗΕ 733 (1992), όπως εκπονήθηκε και τροποποιήθηκε από επακόλουθες αποφάσεις.

               (4)

               Στις 19 Μαρτίου 2010, το Συμβούλιο Ασφαλείας του Οργανισμού Ηνωμένων Εθνών (Συμβούλιο Ασφαλείας) εξέδωσε την ΑΣΑΗΕ 1916 (2010) η οποία, μεταξύ άλλων, παρέτεινε τη θητεία της ομάδας παρακολούθησης που προβλέπεται στην παράγραφο 3 της ΑΣΑΗΕ 1558 (2004) και αποφάσισε να χαλαρώσουν κάποιοι περιορισμοί και υποχρεώσεις που απορρέουν από το καθεστώς κυρώσεων ώστε να επιτραπεί η παράδοση προμηθειών και τεχνικής βοήθειας από διεθνείς, περιφερειακούς και υποπεριφερειακούς οργανισμούς και να εξασφαλισθεί η έγκαιρη παράδοση επείγουσας ανθρωπιστικής βοήθειας από τον ΟΗΕ.

               (5)

               Στις 12 Απριλίου 2010 η Επιτροπή κυρώσεων που ιδρύθηκε με την απόφαση 751(1992) του Συμβουλίου Ασφαλείας για τη Σομαλία («Επιτροπή κυρώσεων») ενέκρινε τον κατάλογο προσώπων και οντοτήτων υποκειμένων σε περιοριστικά μέτρα

               (6)

               Για λόγους σαφήνειας, τα μέτρα που επιβλήθηκαν με την κοινή θέση 2002/138/ΚΕΠΠΑ, όπως τροποποιήθηκε με την απόφαση του Συμβουλίου 2010/126/ΚΕΠΠΑ και τις εξαιρέσεις που προβλέπονται στην ΑΣΑΗΕ 1916 (2010), θα πρέπει να ενσωματωθούν σε μια ενιαία νομική πράξη.

               (7)

               Επομένως, η κοινή θέση 2009/138/ΚΕΠΠΑ θα πρέπει να καταργηθεί.

               (8)

               Η παρούσα απόφαση σέβεται τα θεμελιώδη δικαιώματα και τις αρχές που αναγνωρίζονται μεταξύ άλλων από το Χάρτη των θεμελιωδών δικαιωμάτων της Ευρωπαϊκής Ένωσης (4) και ιδίως το δικαίωμα πραγματικής προσφυγής και αμερόληπτου δικαστηρίου, το δικαίωμα της ιδιοκτησίας και το δικαίωμα προστασίας των προσωπικών δεδομένων και θα πρέπει να εφαρμόζεται σύμφωνα με αυτά τα δικαιώματα και αρχές.

               (9)

               Η παρούσα απόφαση σέβεται επίσης πλήρως τις υποχρεώσεις των κρατών μελών βάσει του Χάρτη των Ηνωμένων Εθνών και τον νομικώς δεσμευτικό χαρακτήρα των αποφάσεων του Συμβουλίου Ασφαλείας.

               (10)

               Η διαδικασία τροποποίησης του παραρτήματος της παρούσας απόφασης θα πρέπει να περιλαμβάνει και τη γνωστοποίηση στα χαρακτηρισμένα άτομα και οντότητες των λόγων προσθήκης τους στον κατάλογο, ως διαβιβάζονται από την Επιτροπή κυρώσεων, ώστε να μπορέσουν να δώσουν τις παρατηρήσεις τους. Όταν υποβάλλονται παρατηρήσεις ή νέα ουσιαστικά στοιχεία το Συμβούλιο θα πρέπει να αναθεωρεί την απόφασή του βάσει των παρατηρήσεων αυτών και να ενημερώνει το οικείο πρόσωπο ή οντότητα.

               (11)

               Απαιτείται περαιτέρω δράση της Κοινότητας για την εφαρμογή ορισμένων μέτρων,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Απαγορεύεται η άμεση ή έμμεση προμήθεια, πώληση ή μεταφορά στη Σομαλία οπλισμού και κάθε είδους συναφούς υλικού, συμπεριλαμβανομένων των όπλων και πυρομαχικών, στρατιωτικών οχημάτων και εξοπλισμού, παραστρατιωτικού εξοπλισμού και ανταλλακτικών τους, από υπηκόους των κρατών μελών ή από τα εδάφη των κρατών μελών, είτε αυτά κατάγονται είτε όχι από τα εδάφη αυτά.
   2.   Απαγορεύεται η άμεση ή έμμεση παροχή στη Σομαλία τεχνικής, οικονομικής ή άλλης βοήθειας και εκπαίδευσης σχετικά με στρατιωτικές δραστηριότητες, συμπεριλαμβανομένης ιδίως της τεχνικής εκπαίδευσης και συνδρομής σχετικά με την προμήθεια, κατασκευή, συντήρηση ή χρήση των υλικών που αναφέρονται στην παράγραφο 1, από υπηκόους των κρατών μελών ή από τα εδάφη των κρατών μελών.
   3.   Οι παράγραφοι 1 και 2 δεν εφαρμόζονται:

               α)

               στην προμήθεια, πώληση ή μεταφορά όπλων και σχετικού υλικού όλων των τύπων και στην άμεση ή έμμεση παροχή τεχνικών συμβουλών, χρηματοδοτικής και άλλης συνδρομής και κατάρτισης που συνδέεται με στρατιωτικές δραστηριότητες, οι οποίες αποσκοπούν αποκλειστικά στη στήριξη της αποστολής της Αφρικανικής Ένωσης στη Σομαλία (AMISOM) ή τη χρησιμοποίηση εκ μέρους της, όπως προβλέπεται στην παράγραφο 4 της UNSCR 1744 (2007), ή αποκλειστικά στη χρησιμοποίηση εκ μέρους των κρατών και των περιφερειακών οργανώσεων που αναλαμβάνουν μέτρα σύμφωνα με την παράγραφο 6 της UNSCR 1851 (2008) και την παράγραφο 10 της UNSCR 1846 (2008)·

               β)

               στην προμήθεια, πώληση ή μεταφορά όπλων και σχετικού υλικού όλων των τύπων και στην άμεση ή έμμεση παροχή τεχνικών συμβουλών που προορίζονται αποκλειστικά για συνδρομή στην ανάπτυξη θεσμικών οργάνων στον τομέα της ασφάλειας, συνεπών προς την πολιτική διαδικασία που προβλέπεται στις παραγράφους 1, 2 και 3 της απόφασης UNSCR 1744 (2007) και εφόσον η επιτροπή κυρώσεων δεν εκδώσει αρνητική απόφαση εντός πέντε εργασίμων ημερών από τη λήψη της σχετικής κοινοποίησης·

               γ)

               στην προμήθεια, πώληση ή μεταφορά μη φονικού στρατιωτικού εξοπλισμού με αποκλειστικό σκοπό την ανθρωπιστική ή προστατευτική χρήση, ή υλικού για προγράμματα δημιουργίας υποδομών της Ένωσης ή των κρατών μελών, μεταξύ άλλων στον τομέα της ασφάλειας, που υλοποιούνται στο πλαίσιο της διαδικασίας ειρήνευσης και συμφιλίωσης, όπως εγκρίνεται εκ των προτέρων από την επιτροπή κυρώσεων, και στις προστατευτικές στολές, συμπεριλαμβανομένων των αλεξίσφαιρων γιλέκων και των στρατιωτικών κρανών, που εξάγονται προσωρινά στη Σομαλία από το προσωπικό του ΟΗΕ, αντιπροσώπους των μέσων μαζικής ενημέρωσης και μέλη ανθρωπιστικών και αναπτυξιακών αποστολών και του σχετικού προσωπικού αποκλειστικά και μόνον για προσωπική τους χρήση.

         Άρθρο 2
   Επιβάλλονται τα περιοριστικά μέτρα που προβλέπονται στο άρθρο 3, στο άρθρο 5 παράγραφος 1 και στο άρθρο 6 παράγραφοι 1 και 2, κατά των προσώπων και οντοτήτων που κατονομάζει η επιτροπή κυρώσεων κρίνοντας ότι:

               —

               εμπλέκονται ή υποστηρίζουν πράξεις οι οποίες απειλούν την ειρήνη, την ασφάλεια ή τη σταθερότητα της Σομαλίας, συμπεριλαμβανομένων πράξεων που θέτουν σε κίνδυνο τη συμφωνία του Τζιμπουτί της 18ης Αυγούστου 2008 ή την πολιτική διαδικασία, ή απειλούν με βία τα μεταβατικά ομοσπονδιακά θεσμικά όργανα της Σομαλίας ή την αποστολή της Αφρικανικής Ένωσης στη Σομαλία (AMISOM),

               —

               ενεργούν κατά παράβαση του εμπάργκο προμήθειας οπλισμού και των συναφών μέτρων, όπως αναφέρεται στο άρθρο 1,

               —

               εμποδίζουν την παράδοση ανθρωπιστικής βοήθειας στη Σομαλία, ή την πρόσβαση και διανομή αυτής της ανθρωπιστικής βοήθειας.

         Κατάλογος αυτών των προσώπων και οντοτήτων παρατίθεται στο παράρτημα.
   Άρθρο 3
   Τα κράτη μέλη λαμβάνουν τα αναγκαία μέτρα για να εμποδίζουν την άμεση και έμμεση προμήθεια, πώληση ή μεταφορά όπλων και στρατιωτικού εξοπλισμού και την άμεση ή έμμεση παροχή τεχνικής συνδρομής ή κατάρτισης, χρηματοδοτικής και άλλης συνδρομής, συμπεριλαμβανομένων των επενδύσεων, της διαμεσολάβησης, ή άλλων χρηματοοικονομικών υπηρεσιών που συνδέονται με στρατιωτικές δραστηριότητες, ή με την προμήθεια, πώληση, μεταφορά, κατασκευή, συντήρηση ή χρήση όπλων και στρατιωτικού εξοπλισμού σε πρόσωπα ή οντότητες που αναφέρονται στο άρθρο 2.
   Άρθρο 4
   1.   Τα κράτη μέλη επιθεωρούν, σύμφωνα με τις εθνικές τους αρχές και νομοθεσίες και σύμφωνα με το διεθνές δίκαιο, όλα τα φορτία προς ή από τη Σομαλία στην επικράτειά τους, συμπεριλαμβανομένων των θαλάσσιων λιμένων και των αερολιμένων, εάν διαθέτουν πληροφορίες βάσει των οποίων μπορεί ευλόγως να εικάζεται ότι το φορτίο περιέχει είδη των οποίων η προμήθεια, η πώληση, η μεταβίβαση ή η εξαγωγή απαγορεύονται δυνάμει του άρθρου 3.
   2.   Τα σκάφη και αεροσκάφη που μεταφέρουν φορτίο από και προς τη Σομαλία υπόκεινται στην υποχρέωση της παροχής πρόσθετων πληροφοριών προ της άφιξης ή προ της αναχώρησης για όλα τα αγαθά που φθάνουν σε ένα κράτος μέλος ή απομακρύνονται από αυτό.
   3.   Μόλις τα ανακαλύψουν, τα κράτη μέλη κατάσχουν και αποσύρουν (είτε καταστρέφοντας είτε αχρηστεύοντας) τα είδη των οποίων η προμήθεια, η πώληση, η μεταβίβαση ή η εξαγωγή απαγορεύονται δυνάμει του άρθρου 3.
   Άρθρο 5
   1.   Τα κράτη μέλη λαμβάνουν τα αναγκαία μέτρα για να εμποδίζουν την είσοδο ή τη διέλευση, από την επικράτειά τους, των προσώπων που αναφέρονται στο άρθρο 2.
   2.   Η παράγραφος 1 δεν υποχρεώνει τα κράτη μέλη να αρνούνται στους δικούς τους υπηκόους την είσοδο στο έδαφός τους.
   3.   Η παράγραφος 1 δεν εφαρμόζεται όταν η επιτροπή κυρώσεων:

               α)

               κρίνει για την εκάστοτε μεμονωμένη περίπτωση ότι η είσοδος ή η διέλευση δικαιολογείται από λόγους ανθρωπιστικής ανάγκης, συμπεριλαμβανομένων των θρησκευτικών υποχρεώσεων·

               β)

               αποφασίζει για την εκάστοτε μεμονωμένη περίπτωση ότι η εξαίρεση θα προωθούσε άλλως τους στόχους της ειρήνης και της εθνικής συμφιλίωσης στη Σομαλία, και τη σταθερότητα στην περιοχή.

         4.   Σε περιπτώσεις κατά τις οποίες, σύμφωνα με την παράγραφο 3, ένα κράτος μέλος επιτρέπει την είσοδο ή τη διέλευση από το έδαφός του, προσώπων τα οποία έχουν κατονομασθεί από την επιτροπή κυρώσεων, η άδεια περιορίζεται στο σκοπό για τον οποίο δίδεται και στα πρόσωπα τα οποία αφορά.
   Άρθρο 6
   1.   Δεσμεύονται όλα τα κεφάλαια και οι οικονομικοί πόροι που ανήκουν ή ελέγχονται, άμεσα ή έμμεσα, από τα πρόσωπα ή τις οντότητες που αναφέρονται στο άρθρο 2 ή ευρίσκονται στην κατοχή οντοτήτων που ανήκουν ή ελέγχονται, άμεσα ή έμμεσα, από τα εν λόγω πρόσωπα ή από πρόσωπα ή οντότητες που ενεργούν εξ ονόματός τους ή υπό την εποπτεία τους, όπως ορίζεται από την επιτροπή κυρώσεων. Τα εν λόγω πρόσωπα ή οντότητες ορίζονται στο παράρτημα.
   2.   Κεφάλαια ή οικονομικοί πόροι δεν τίθενται στη διάθεση, άμεσα ή έμμεσα των προσώπων ή οντοτήτων που αναφέρονται στην παράγραφο 1 ούτε και διατίθενται προς όφελος αυτών.
   3.   Τα κράτη μέλη μπορούν να επιτρέπουν εξαιρέσεις από τα μέτρα που αναφέρονται στις παραγράφους 1 και 2 όσον αφορά κεφάλαια και οικονομικούς πόρους, οι οποίοι:

               α)

               απαιτούνται για την κάλυψη βασικών δαπανών, συμπεριλαμβανομένων πληρωμών για τρόφιμα, ενοίκια ή υποθήκες, ιατροφαρμακευτική περίθαλψη, φόρους, ασφάλιστρα και τέλη σε επιχειρήσεις κοινής ωφελείας·

               β)

               προορίζονται αποκλειστικά για την καταβολή εύλογων επαγγελματικών αμοιβών και εξόφληση δαπανών οι οποίες αφορούν την παροχή νομικών υπηρεσιών·

               γ)

               προορίζονται αποκλειστικά για την πληρωμή τελών ή χρεώσεων, σύμφωνα με το εθνικό δίκαιο, για υπηρεσίες που αφορούν την καθημερινή τήρηση ή φύλαξη δεσμευμένων κεφαλαίων και οικονομικών πόρων·

               δ)

               απαιτούνται για έκτακτες δαπάνες, μετά την κοινοποίηση από το ενδιαφερόμενο κράτος μέλος στην επιτροπή κυρώσεων και την έγκριση αυτή·

               ε)

               υπόκεινται σε δικαστική ή διοικητική απόφαση ή απόφαση διαιτησίας, στην οποία περίπτωση τα κεφάλαια και οι οικονομικοί πόροι μπορούν να χρησιμοποιηθούν για την εκτέλεση της απόφασης, εφόσον η απόφαση έχει εκδοθεί πριν από τον ορισμό του οικείου προσώπου ή της οντότητας από την επιτροπή κυρώσεων, και δεν είναι προς όφελος προσώπου ή οντότητας που αναφέρεται στο άρθρο 2, μετά την κοινοποίηση από το ενδιαφερόμενο κράτος μέλος στην επιτροπή κυρώσεων.

         4.   Οι εξαιρέσεις που αναφέρονται στην παράγραφο 3 στοιχεία α), β) και γ) μπορούν να πραγματοποιηθούν αφού το ενδιαφερόμενο κράτος μέλος κοινοποιήσει στην επιτροπή κυρώσεων την πρόθεσή του να επιτρέψει, κατά περίπτωση, την πρόσβαση στα εν λόγω κεφάλαια και οικονομικούς πόρους και εφόσον δεν λάβει αρνητική απόφαση από την επιτροπή κυρώσεων εντός τριών εργάσιμων ημερών από την κοινοποίηση αυτή.
   5.   Η παράγραφος 2 δεν εφαρμόζεται στην πίστωση των δεσμευμένων λογαριασμών, με:

               α)

               τόκους ή άλλα κέρδη σε σχέση με αυτούς τους λογαριασμούς· ή

               β)

               ποσά που οφείλονται βάσει συμβάσεων, συμφωνιών ή υποχρεώσεων που είχαν συναφθεί ή προέκυψαν πριν από την ημερομηνία κατά την οποία οι λογαριασμοί αυτοί αποτέλεσαν αντικείμενο περιοριστικών μέτρων,

         εφόσον οι εν λόγω τόκοι, τα λοιπά κέρδη και πληρωμές εξακολουθούν να υπόκεινται στην παράγραφο 1.
   6.   Οι παράγραφοι 1 και 2 δεν ισχύουν για τη διάθεση κεφαλαίων, άλλων χρηματοοικονομικών περιουσιακών στοιχείων ή οικονομικών πόρων που απαιτούνται για να εξασφαλισθεί η έγκαιρη παράδοση επείγουσας ανθρωπιστικής βοήθειας στη Σομαλία, από τον ΟΗΕ, τις ειδικευμένες τους υπηρεσίες ή προγράμματα, από ανθρωπιστικές οργανώσεις που έχουν καθεστώς παρατηρητή στη Γενική Συνέλευση του ΟΗΕ που παρέχει ανθρωπιστική βοήθεια, ή των εκτελεστικών εταίρων τους.
   Άρθρο 7
   Το Συμβούλιο καταρτίζει τον κατάλογο που παρατίθεται στο παράρτημα και εφαρμόζει τις τυχόν τροποποιήσεις του βάσει όσων ορίζει το Συμβούλιο Ασφαλείας ή η Επιτροπή κυρώσεων.
   Άρθρο 8
   1.   Όταν το Συμβούλιο Ασφαλείας ή η Επιτροπή κυρώσεων θέτουν στον κατάλογο ένα πρόσωπο ή οντότητα δίδοντας και τους λόγους χαρακτηρισμού, το Συμβούλιο θέτει το οικείο πρόσωπο ή οντότητα στο παράρτημα. Το Συμβούλιο ανακοινώνει την απόφασή του και τους λόγους στο οικείο πρόσωπο ή οντότητα είτε άμεσα αν η διεύθυνσή του είναι γνωστή, είτε δημοσιεύοντας σχετική ανακοίνωση, δίδοντας του τη δυνατότητα να υποβάλλει τις παρατηρήσεις του.
   2.   Όταν υποβάλλονται παρατηρήσεις ή προσάγονται νέα ουσιαστικά στοιχεία το Συμβούλιο επανεξετάζει την απόφασή του και ενημερώνει το οικείο ενδιαφερόμενο πρόσωπο ή οντότητα.
   Άρθρο 9
   Το παράρτημα περιλαμβάνει τις τυχόν πληροφορίες που δίνει το Συμβούλιο Ασφαλείας ή η Επιτροπή κυρώσεων για να διαπιστωθεί η ταυτότητα του οικείου προσώπου ή οντότητας. 'Όταν πρόκειται για πρόσωπα, οι πληροφορίες αυτές μπορούν να περιλαμβάνουν ονόματα και προσωνύμια, ημερομηνία και τόπο γεννήσεως, εθνικότητα, αριθμούς διαβατηρίου και ταυτότητας, γένος, διεύθυνση, αν είναι γνωστή, και λειτούργημα ή επάγγελμα. Όταν πρόκειται για οντότητες, οι πληροφορίες αυτές μπορούν να περιλαμβάνουν τον τόπο και την ημερομηνία εγγραφής, τον αριθμό εγγραφής και τον τόπο επιχειρηματικών δραστηριοτήτων. Το παράρτημα θα περιλαμβάνει και την ημερομηνία χαρακτηρισμού από το Συμβούλιο Ασφαλείας ή την Επιτροπή κυρώσεων.
   Άρθρο 10
   Η παρούσα απόφαση επανεξετάζεται, τροποποιείται ή καταργείται, ανάλογα με την περίπτωση, υπό το πρίσμα των αποφάσεων του Συμβουλίου Ασφαλείας.
   Άρθρο 11
   Η κοινή θέση 2009/138/ΚΕΠΠΑ καταργείται.
   Άρθρο 12
   Η παρούσα απόφαση ισχύει από την ημέρα της έκδοσής της.

      Λουξεμβούργο, 26 Απριλίου 2010.

            Για το Συμβούλιο

            H Πρόεδρος

         C. ASHTON

      (1)  ΕΕ L 334 της 11.12.2002, σ. 1.

      (2)  ΕΕ L 46 της 17.2.2009, σ. 73.

      (3)  ΕΕ L 51 της 2.3.2010, σ. 18.

      (4)  ΕΕ C 364 της 18.12.2000, σ. 1.

      ΠΑΡΑΡΤΗΜΑ

         ΚΑΤΆΛΟΓΟΣ ΤΩΝ ΠΡΟΣΏΠΩΝ ΚΑΙ ΟΝΤΟΤΉΤΩΝ ΠΟΥ ΑΝΑΦΈΡΟΝΤΑΙ ΣΤΟ ΑΡΘΡΟ 2

      I.   Πρόσωπα

                  1.

                  Yasin Ali Baynah (άλλως α) Ali, Yasin Baynah, β) Ali, Yassin Mohamed, γ) Baynah, Yasin, δ) Baynah, Yassin, ε) Baynax, Yasiin Cali, στ) Beenah, Yasin, ζ) Beenah, Yassin, η) Beenax, Yasin, θ) Beenax, Yassin, ι) Benah, Yasin, ια) Benah, Yassin, ιβ) Benax, Yassin, ιγ) Beynah, Yasin, ιδ) Binah, Yassin, ιε) Cali, Yasiin Baynax) Ημερομηνία γέννησης: γύρω στο 1966. Ιθαγένεια: σομαλική. Άλλη ιθαγένεια: σουηδική. Τόπος στον οποίο ευρίσκεται: Rinkeby, Στοκχόλμη, Σουηδία· Μογκαντίσου, Σομαλία

                  2.

                  Hassan Dahir Aweys (άλλως α) Ali, Sheikh Hassan Dahir Aweys, β) Awes, Hassan Dahir, γ) Awes, Shaykh Hassan Dahir, δ) Aweyes, Hassen Dahir, ε) Aweys, Ahmed Dahir, στ) Aweys, Sheikh, ζ) Aweys, Sheikh Hassan Dahir, η) Dahir, Aweys Hassan, θ) Ibrahim, Mohammed Hassan, ι) OAIS, Hassan Tahir, ια) Uways, Hassan Tahir, ιβ) «Hassan, Sheikh») Ημερομηνία γέννησης: 1935. Υπηκοότητα: σομαλική. Ιθαγένεια: σομαλική. Τόπος στον οποίο ευρίσκεται: Σομαλία· Ερυθραία.

                  3.

                  Hassan Abdullah Hersi Al-Turki (άλλως α) Al-Turki, Hassan, β) Turki, Hassan, γ) Turki, Hassan Abdillahi Hersi, δ) Turki, Sheikh Hassan, ε) Xirsi, Xasan Cabdilaahi, στ) Xirsi, Xasan Cabdulle) Ημερομηνία γέννησης: γύρω στο 1944. Τόπος γέννησης: περιοχή του Ogaden, Αιθιοπία. Ιθαγένεια: σομαλική. Τόπος στον οποίο ευρίσκεται: Σομαλία.

                  4.

                  Ahmed Abdi aw-Mohamed (άλλως α) Abu Zubeyr, Muktar Abdirahman, β) Abuzubair, Muktar Abdulrahim, γ) Aw Mohammed, Ahmed Abdi, δ) Aw-Mohamud, Ahmed Abdi, ε) «Godane», στ) «Godani», ζ) «Mukhtar, Shaykh», η) «Zubeyr, Abu») Date of birth: 10 Ιουλίου 1977. Τόπος γέννησης: Hargeysa, Σομαλία. Ιθαγένεια: σομαλική.

                  5.

                  Fuad Mohamed Khalaf (άλλως α) Fuad Mohamed Khalif, β) Fuad Mohamed Qalaf, γ) Fuad Mohammed Kalaf, δ) Fuad Mohamed Kalaf, ε) Fuad Mohammed Khalif, στ) Fuad Khalaf, ζ) Fuad Shongale, η) Fuad Shongole, θ) Fuad Shangole, ι) Fuad Songale, ια) Fouad Shongale, ιβ) Fuad Muhammad Khalaf Shongole) Ιθαγένεια: σομαλική. Τόπος στον οποίο ευρίσκεται: Μογκαντίσου, Σομαλία. Άλλος τόπος στον οποίο ευρίσκεται ενδεχομένως: Σομαλία.

                  6.

                  Bashir Mohamed Mahamoud (άλλως α) Bashir Mohamed Mahmoud, β) Bashir Mahmud Mohammed, γ) Bashir Mohamed Mohamud, δ) Bashir Mohamed Mohamoud, ε) Bashir Yare, στ) Bashir Qorgab, ζ) Gure Gap, η) «Abu Muscab», θ) «Qorgab») Ημερομηνία γέννησης: γύρω στο 1979-1982. Εναλλακτική ημερομηνία γέννησης: 1982 Ιθαγένεια: σομαλική. Τόπος στον οποίο ευρίσκεται: Μογκαντίσου, Σομαλία.

                  7.

                  Mohamed Sa’id (άλλως α) «Atom», β) Mohamed Sa’id Atom, γ) Mohamed Siad Atom) Ημερομηνία γέννησης: γύρω στο 1966. Τόπος γέννησης: Galgala, Σομαλία. Τόπος στον οποίο ευρίσκεται: Galgala, Σομαλία. Άλλος τόπος στον οποίο ευρίσκεται ενδεχομένως: Badhan, Σομαλία.

                  8.

                  Fares Mohammed Mana’a (άλλως: α) Faris Mana’a, β) Fares Mohammed Manaa) Ημερομηνία γέννησης: 8 Φεβρουαρίου 1965. Τόπος γέννησης: Sadah, Υεμένη. Αριθ. διαβατηρίου: 00514146· τόπος έκδοσης: Sanaa, Υεμένη. Αριθ. ταυτότητας: 1417576· τόπος έκδοσης: Al-Amana, Υεμένη· ημερομηνία έκδοσης: 7 Ιανουαρίου 1996.

            II.   Οντότητες

      AL-SHABAAB (άλλως α) Al-Shabab, β) Shabaab, γ) The Youth, δ) Mujahidin Al-Shabaab Movement, ε) Mujahideen Youth Movement, στ) Mujahidin Youth Movement, ζ) MYM, η) Harakat Shabab Al-Mujahidin, θ) Hizbul Shabaab, ι) Hisb’ul Shabaab, ια) Al-Shabaab Al-Islamiya, ιβ) Youth Wing, ιγ) Al-Shabaab Al-Islaam, ιδ) Al-Shabaab Al-Jihaad, ιε) The Unity Of Islamic Youth, ιστ) Harakat Al-Shabaab Al-Mujaahidiin, ιζ) Harakatul Shabaab Al Mujaahidiin, ιη) Mujaahidiin Youth Movement) Τόπος στον οποίο ευρίσκεται: Σομαλία


title: 2011/459/ΕΕ: Απόφαση του Συμβουλίου, της 18ης Ιουλίου 2011 , για τον διορισμό δικαστών στο Δικαστήριο Δημόσιας Διοίκησης της Ευρωπαϊκής Ένωσης

text:
               26.7.2011

               EL

               Επίσημη Εφημερίδα της Ευρωπαϊκής Ένωσης

               L 194/31

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 18ης Ιουλίου 2011
   για τον διορισμό δικαστών στο Δικαστήριο Δημόσιας Διοίκησης της Ευρωπαϊκής Ένωσης
   (2011/459/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 257 τέταρτο εδάφιο,
   Εκτιμώντας τα ακόλουθα:

               (1)

               H θητεία του κ. Stéphane GERVASONI, του κ. Paul J. MAHONEY και του κ. Χαρίσιου ΤΑΓΑΡΑ, δικαστών του Δικαστηρίου Δημόσιας Διοίκησης της Ευρωπαϊκής Ένωσης (εφεξής «Δικαστήριο Δημόσιας Διοίκησης») λήγει στις 30 Σεπτεμβρίου 2011.

               (2)

               Πραγματοποιήθηκε δημόσια πρόσκληση υποβολής υποψηφιοτήτων (1) για τον διορισμό τριών δικαστών στο Δικαστήριο Δημόσιας Διοίκησης για εξαετή θητεία.

               (3)

               Η επιτροπή που συγκροτήθηκε δυνάμει του άρθρου 3 παράγραφος 3 του παραρτήματος I του Πρωτοκόλλου (αριθ. 3) περί του Οργανισμού του Δικαστηρίου της Ευρωπαϊκής Ένωσης συνήλθε στις 13 και 14 Ιανουαρίου, στις 3 και 4 Μαρτίου καθώς και στις 22 Μαρτίου 2011. Μετά το πέρας των εργασιών της, η επιτροπή εξέφερε γνώμη όσον αφορά την επάρκεια των υποψηφίων για την άσκηση των καθηκόντων του δικαστή του Δικαστηρίου Δημόσιας Διοίκησης και συνόδευσε τη γνώμη αυτή με κατάλογο υποψηφίων οι οποίοι διαθέτουν την πλέον κατάλληλη υψηλού επιπέδου πείρα.

               (4)

               Είναι, συνεπώς, σκόπιμο να διορισθούν τρία από τα πρόσωπα που περιλαμβάνονται στον προαναφερόμενο κατάλογο υποψηφίων για την περίοδο από 1ης Οκτωβρίου 2011 έως 30 Σεπτεμβρίου 2017, με μέριμνα ώστε να είναι ισορροπημένη η σύνθεση του Δικαστηρίου Δημόσιας Διοίκησης και να στηρίζεται στην ευρύτερη δυνατή γεωγραφική βάση μεταξύ των υπηκόων των κρατών μελών και όσον αφορά τα εκπροσωπούμενα νομικά συστήματα,

         ΕΚΔΙΔΕΙ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζονται δικαστές στο Δικαστήριο Δημόσιας Διοίκησης της Ευρωπαϊκής Ένωσης για την περίοδο από 1ης Οκτωβρίου 2011 έως 30 Σεπτεμβρίου 2017 οι εξής:

               —

               ο κ. René BARENTS

               —

               ο κ. Kieran BRADLEY

               —

               ο κ. Ezio PERILLO.

         Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 18 Ιουλίου 2011.

            Για το Συμβούλιο

            Ο Πρόεδρος

         M. DOWGIELEWICZ

      (1)  ΕΕ C 163 της 23.6.2010, σ. 13.


Avis juridique important

|

32001D0368

2001/368/ΕΚ,: Απόφαση του Συμβουλίου, της 7ης Μαΐου 2001, σχετικά με την προσαρμογή των χορηγούμενων αποζημιώσεων στα τακτικά μέλη της Οικονομικής και Κοινωνικής Επιτροπής καθώς και στους αναπληρωτές τους

Επίσημη Εφημερίδα αριθ. L 130 της 12/05/2001 σ. 0039 - 0039

Απόφαση του Συμβουλίουτης 7ης Μαΐου 2001σχετικά με την προσαρμογή των χορηγούμενων αποζημιώσεων στα τακτικά μέλη της Οικονομικής και Κοινωνικής Επιτροπής καθώς και στους αναπληρωτές τους(2001/368/ΕΚ, Ευρατόμ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 258 τέταρτη παράγραφο,τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 166 τέταρτο εδάφιο,το αίτημα της Οικονομικής και Κοινωνικής Επιτροπής της 15ης Μαρτίου 2001,Εκτιμώντας τα ακόλουθα:(1) Πρέπει να προσαρμοστούν τα ποσά των ημερήσιων αποζημιώσεων που καταβάλλονται στα μέλη της Οικονομικής και Κοινωνικής Επιτροπής καθώς και στους αναπληρωτές, τα οποία καθορίστηκαν με την απόφαση 81/121/ΕΟΚ του Συμβουλίου(1).(2) Θα πρέπει να προβλεφθεί ότι τα ποσά των ημερήσιων αποζημιώσεων θα μπορούν να αναθεωρηθούν με την παρέλευση ενός έτους, με βάση την τήρηση της αρχής που επιθυμεί το Συμβούλιο, για επιστροφές που βασίζονται στις πραγματικές δαπάνες και όχι σε μηχανισμούς κατ' αποκοπήν.(3) Θα πρέπει να επιτραπεί στην Οικονομική και Κοινωνική Επιτροπή να καθορίζει το ποσό των αποζημιώσεων των εμπειρογνωμόνων,ΑΠΟΦΑΣΙΖΕΙ:Άρθρο 1Το άρθρο 2 της απόφασης 81/121/ΕΟΚ αντικαθίσταται από το ακόλουθο κείμενο: "1. Η ημερήσια αποζημίωση για κάθε ημέρα ταξιδίου ανέρχεται σε:- 120 ευρώ για τα μέλη και τα αναπληρωματικά μέλη.2. Η ημερήσια αποζημίωση για κάθε ημέρα συνεδρίασης ανέρχεται σε:- 181 ευρώ για τα μέλη και τα αναπληρωματικά μέλη.3. Σε περίπτωση που ο δικαιούχος προσκομίσει ικανοποιητική απόδειξη ότι επιβαρύνθηκε με τα έξοδα διανυκτέρευσης στον τόπο εργασίας, χορηγείται πρόσθετη ημερήσια αποζημίωση 25 ευρώ".Άρθρο 2Το Συμβούλιο μπορεί να αναθεωρήσει τα ποσά που προβλέπονται στο άρθρο 1 της παρούσας απόφασης, βάσει έκθεσης που υποβάλλεται από την Οικονομική και Κοινωνική Επιτροπή από την 1η Μαΐου 2002.Άρθρο 3Η παρούσα απόφαση παράγει αποτελέσματα την 1η Μαΐου 2001.Λήγει στις 31 Δεκεμβρίου 2002.Βρυξέλλες, 7 Μαΐου 2001.Για το ΣυμβούλιοΟ ΠρόεδροςB. Ringholm(1) ΕΕ L 67 της 12.3.1981, σ. 29· απόφαση όπως τροποποιήθηκε τελευταία από την απόφαση 95/358/ΕΚ, Ευρατόμ του Συμβουλίου (ΕΕ L 205 της 31.8.1995, σ. 38).


title: Απόφαση του Συμβουλίου, της 27ης Μαΐου 2011 , σχετικά με τον διορισμό και την αντικατάσταση μελών του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης (CEDEFOP)

text:
               1.6.2011

               EL

               Επίσημη Εφημερίδα της Ευρωπαϊκής Ένωσης

               C 162/6

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 27ης Μαΐου 2011
   σχετικά με τον διορισμό και την αντικατάσταση μελών του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης (CEDEFOP)
   2011/C 162/02
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τον κανονισμό (ΕΟΚ) αριθ. 337/75 του Συμβουλίου, της 10ης Φεβρουαρίου 1975, περί δημιουργίας Ευρωπαϊκού Κέντρου για την Ανάπτυξη της Επαγγελματικής Κατάρτισης, και ιδίως το άρθρο 4 (1),
   Έχοντας υπόψη τις υποψηφιότητες που υπέβαλε η πορτογαλική κυβέρνηση,
   Εκτιμώντας ότι:

               (1)

               Με την απόφασή του της 14ης Σεπτεμβρίου 2009 (2), το Συμβούλιο διόρισε τα μέλη του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης για την περίοδο από 18 Σεπτεμβρίου 2009 έως 17 Σεπτεμβρίου 2012.

               (2)

               Με την παραίτηση της κας Maria da Conceição AFONSO έχει χηρέψει μία θέση μέλους στο Διοικητικό Συμβούλιο του Κέντρου στην κατηγορία των αντιπροσώπων των κυβερνήσεων.

               (3)

               Το τακτικό μέλος του Διοικητικού Συμβουλίου του προαναφερθέντος Κέντρου πρέπει να διορισθεί για το υπόλοιπο της θητείας, η οποία λήγει στις 17 Σεπτεμβρίου 2012.

         ΑΠΟΦΑΣΙΖΕΙ:
   Άρθρο μόνο
   Ο ακόλουθος διορίζεται μέλος του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης για το υπόλοιπο της θητείας, ήτοι έως τις 17 Σεπτεμβρίου 2012:

      ΑΝΤΙΠΡΟΣΩΠΟΣ ΚΥΒΕΡΝΗΣΕΩΣ:

               ΠΟΡΤΟΓΑΛΙΑ

               κ. Nuno PESTANA

      Βρυξέλλες, 27 Μαΐου 2011.

            Για το Συμβούλιο

            Ο Πρόεδρος

         NYITRAI Zs.

      (1)  ΕΕ L 39 της 13.2.1975, σ. 1.

      (2)  ΕΕ C 226 της 19.9.2009, σ. 2.


title: 2006/325/ΕΚ: Απόφαση του Συμβουλίου, της  27ης Απριλίου 2006 , σχετικά με τη σύναψη της συμφωνίας μεταξύ της Ευρωπαϊκής Κοινότητας και του Βασιλείου της Δανίας για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις

text:
               5.5.2006

               EL

               Επίσημη Εφημερίδα της Ευρωπαϊκής Ένωσης

               L 120/22

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 27ης Απριλίου 2006
   σχετικά με τη σύναψη της συμφωνίας μεταξύ της Ευρωπαϊκής Κοινότητας και του Βασιλείου της Δανίας για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις
   (2006/325/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 61 στοιχείο γ) σε συνδυασμό με το άρθρο 300 παράγραφος 2 πρώτο εδάφιο πρώτη πρόταση και παράγραφος 3 πρώτο εδάφιο,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Σύμφωνα με τα άρθρα 1 και 2 του πρωτοκόλλου για τη θέση της Δανίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, οι διατάξεις του κανονισμού (ΕΚ) αριθ. 44/2001 του Συμβουλίου, της 22ας Δεκεμβρίου 2000, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (2), δεν έχουν δεσμευτική ισχύ ούτε εφαρμόζονται στη Δανία.

               (2)

               Η Επιτροπή διαπραγματεύθηκε συμφωνία μεταξύ της Ευρωπαϊκής Κοινότητας και του Βασιλείου της Δανίας για την επέκταση στη Δανία των διατάξεων του κανονισμού (ΕΚ) αριθ. 44/2001.

               (3)

               Η συμφωνία υπογράφηκε, εξ ονόματος της Ευρωπαϊκής Κοινότητας, στις 19 Οκτωβρίου 2005, με την επιφύλαξη της ενδεχόμενης συνάψεώς της σε μεταγενέστερη ημερομηνία, σύμφωνα με την απόφαση 2005/790/ΕΚ του Συμβουλίου της 20ής Σεπτεμβρίου 2005 (3).

               (4)

               Σύμφωνα με το άρθρο 3 του πρωτοκόλλου για τη θέση του Ηνωμένου Βασιλείου και της Ιρλανδίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, το Ηνωμένο Βασίλειο και η Ιρλανδία συμμετέχουν στην έκδοση και την εφαρμογή της παρούσας απόφασης.

               (5)

               Σύμφωνα με τα άρθρα 1 και 2 του πρωτοκόλλου για τη θέση της Δανίας, η Δανία δεν συμμετέχει στην έκδοση της παρούσας απόφασης, η οποία δεν έχει δεσμευτική ισχύ ούτε εφαρμόζεται στη Δανία.

               (6)

               Η συμφωνία θα πρέπει να εγκριθεί,

         ΑΠΟΦΑΣΙΖΕΙ:
   Άρθρο 1
   Η συμφωνία μεταξύ της Ευρωπαϊκής Κοινότητας και του Βασιλείου της Δανίας για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις, εγκρίνεται εξ ονόματος της Κοινότητας.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να προβούν στην κοινοποίηση που προβλέπεται στο άρθρο 12 παράγραφος 2 της συμφωνίας.

      Λουξεμβούργο, 27 Απριλίου 2006.

            Για το Συμβούλιο

            Η Πρόεδρος

         L. PROKOP

      (1)  Γνώμη η οποία διατυπώθηκε στις 23 Μαρτίου 2006 (δεν έχει ακόμα δημοσιευθεί στην Επίσημη Εφημερίδα).

      (2)  ΕΕ L 12 της 16.1.2001, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2245/2004 της Επιτροπής (ΕΕ L 381 της 28.12.2004, σ. 10).

      (3)  ΕΕ L 299 της 16.11.2005, σ. 61.


Avis juridique important

|

31981D0787

81/787/EOK: Απόφαση τού Συμβουλίου τής 28ης Σεπτεμβρίου 1981 περί τής αντικαταστάσεως αναπληρωματικού μέλους τής Συμβουλευτικής Επιτροπής γιά τήν Επαγγελματική Εκπαίδευση

Επίσημη Εφημερίδα αριθ. L 290 της 10/10/1981 σ. 0019

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 28ης Σεπτεμβρίου 1981  περί της αντικαταστάσεως αναπληρωματικού μέλους της Συμβουλευτικής Επιτροπής για την Επαγγελματική Εκπαίδευση  (81/787/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  την απόφαση του Συμβουλίου της 18ης Δεκεμβρίου 1963 για τη θέσπιση του καταστατικού της Συμβουλευτικής Επιτροπής για την Επαγγελματική Εκαπαίδευση (1), όπως έχει τροποποιηθεί από την απόφαση της 9ης Απριλίου 1968 (2), και ιδίως το άρθρο 4,  την απόφαση του Συμβουλίου της 17ης Σεπτεμβρίου 1981 για το διορισμό τακτικών και αναπληρωματικών μελών της Συμβουλευτικής Επιτροπής για την Επαγγελματική Εκπαίδευση, για την περίοδο μέχρι τις 16 Σεπτεμβρίου 1983,  Εκτιμώντας:  ότι μετά την παραίτηση του κ. White, που γνωστοποιήθηκε στο Συμβούλιο στις 21 Σεπτεμβρίου 1981, έχει κενωθεί μία θέση αναπληρωματικού μέλους της παραπάνω επιτροπής στην κατηγορία των εκπροσώπων των κυβερνήσεων·  εχοντας υπόψη την υποψηφιότητα που υποβλήθηκε στις 21 Σεπτεμβρίου 1981,  ΑΠΟΦΑΣΙΖΕΙ:  Άρθρο μόνο  Ο Δρ Maolchata διορίζεται αναπληρωματικό μέλος της Συμβουλευτικής Επιτροπής για την Επαγγελματική Εκπαίδευση, σε αντικατάσταση του κ. White και για το διάστημα μέχρι τη λήξη της θητείας του, δηλαδή μέχρι τις 16 Σεπτεμβρίου 1983.  Έγινε στις Βρυξέλλες, στις 28 Σεπτεμβρίου 1981.  Για το Συμβούλιο  Ο Πρόεδρος  P. WALKER  (1) ΕΕ αριθ. 190 της 30. 12. 1963, σ. 3090/63.  (2) ΕΕ αριθ. L 91 της 12. 4. 1968, σ. 26.


title: Απόφαση της Επιτροπής, της 4ης Μαΐου 2010 , περί διορισμού των μελών της επιτροπής ανώτερων επιθεωρητών εργασίας για την περίοδο από την 1η Ιανουαρίου 2010 έως την 31η Δεκεμβρίου 2012

text:
               5.5.2010

               EL

               Επίσημη Εφημερίδα της Ευρωπαϊκής Ένωσης

               C 116/5

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 4ης Μαΐου 2010
   περί διορισμού των μελών της επιτροπής ανώτερων επιθεωρητών εργασίας για την περίοδο από την 1η Ιανουαρίου 2010 έως την 31η Δεκεμβρίου 2012
   2010/C 116/04
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   την απόφαση 95/319/ΕΚ της Επιτροπής, της 12ης Ιουλίου 1995, σχετικά με τη συγκρότηση επιτροπής ανώτερων επιθεωρητών εργασίας (1) και ιδίως το άρθρο 5 παράγραφος 2,
   Εκτιμώντας τα ακόλουθα:

               (1)

               Η προηγούμενη θητεία της επιτροπής ανώτερων επιθεωρητών εργασίας έληξε στις 31 Δεκεμβρίου 2009.

               (2)

               Επομένως, είναι αναγκαίο να διοριστούν τα μέλη της εν λόγω επιτροπής με βάση τις προτάσεις των κρατών μελών για μια περίοδο τριών ετών,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο μόνο
   Τα πρόσωπα που αναφέρονται στον κατάλογο του παραρτήματος διορίζονται ως τακτικά και αναπληρωματικά μέλη της επιτροπής των ανώτατων επιθεωρητών εργασίας για την περίοδο από 1ης Ιανουαρίου 2010 έως την 31η Δεκεμβρίου 2012.

      Βρυξέλλες, 4 Μαΐου 2010.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 188 της 9.8.1995, σ. 11.

      ΠΑΡΑΡΤΗΜΑ

                  Κράτος μέλος

                  Τακτικά μέλη

                  Αναπληρωματικά μέλη

                  Βέλγιο

                  κ. Paul TOUSSEYN

                  κ. Michel ASEGLIO

                  Βουλγαρία

                  κ. Rumyana MIHAYLOVA

                  κ. Veselina ATANASOVA

                  Τσεχική Δημοκρατία

                  κ. Rudolf HAHN

                  κ. Jaromír ELBEL

                  Δανία

                  κ. Jens JENSEN

                  κ. Annemarie KNUDSEN

                  Γερμανία

                  κ. Kai-Michael SCHÄFER

                  κ. Ernst-Friedrich PERNACK

                  Εσθονία

                  κ. Katrin KAARMA

                  κ. Herko SUNTS

                  Ιρλανδία

                  κ. Brian HIGGISSON

                  κ. Peter CLAFFEY

                  Ελλάδα

                  κ. Αλέξανδρος ΚΑΡΑΓΕΩΡΓΙΟΥ

                  κ. Ελισάβετ ΓΑΛΑΝΟΠΟΥΛΟΥ

                  Ισπανία

                  κ. Raimundo ARAGÓN BOMBÍN

                  κ. Luisa CARILLO PACHECO

                  Γαλλία

                  κ. Jean BESSIÈRE

                  κ. Robert SALOMON

                  Ιταλία

                  κ. Paolo PENNESI

                  κ. Mariano MARTONE

                  Κύπρος

                  κ. Λέανδρος ΝΙΚΟΛΑΪΔΗΣ

                  κ. Αναστάσιος ΓΙΑΝΝΑΚΗΣ

                  Λετονία

                  κ. Arnis LUHSE

                  κ. Renārs LŪSIS

                  Λιθουανία

                  κ. Mindaugas PLUKTAS

                  κ. Vilius MAČIULAITIS

                  Λουξεμβούργο

                  κ. Paul WEBER

                  κ. Robert HUBERTY

                  Ουγγαρία

                  κ. Katalin DUDÁS

                  κ. János GÁDOR

                  Μάλτα

                  κ. Mark GAUCI

                  κ. Vincent ATTARD

                  Κάτω Χώρες

                  κ. Jan VAN DEN BOS

                  κ. Peter WEEDA

                  Αυστρία

                  κ. Eva-Elisabeth SZYMANSKI

                  κ. Gertrud BREINDL

                  Πολωνία

                  κ. Tadeusz ZAJĄC

                  κ. Anna TOMCZYK

                  Πορτογαλία

                  κ. Paulo MORGADO DE CARVALHO

                  κ. Joaquim PINTADO NUNES

                  Ρουμανία

                  κ. Constantin MICLĂU

                  κ. Silvia TRUFĂȘILĂ

                  Σλοβενία

                  κ. Borut BREZOVAR

                  κ. Boris RUŽIČ

                  Σλοβακική Δημοκρατία

                  κ. Andrej GMITTER

                  κ. Karol HABINA

                  Φινλανδία

                  κ. Leo SUOMAA

                  κ. Markku MARJAMÄKI

                  Σουηδία

                  κ. Mikael SJÖBERG

                  κ. Bernt NILSSON

                  Ηνωμένο Βασίλειο

                  κ. David ASHTON

                  κ. Kevin MYERS


title: Απόφαση του Συμβουλίου, της 15ης Σεπτεμβρίου 2006 , περί διορισμού των τακτικών και αναπληρωματικών μελών της Συμβουλευτικής Επιτροπής για την ελεύθερη κυκλοφορία των εργαζομένων

text:
               7.10.2006

               EL

               Επίσημη Εφημερίδα της Ευρωπαϊκής Ένωσης

               C 242/1

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 15ης Σεπτεμβρίου 2006
   περί διορισμού των τακτικών και αναπληρωματικών μελών της Συμβουλευτικής Επιτροπής για την ελεύθερη κυκλοφορία των εργαζομένων
   (2006/C 242/01)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τον κανονισμό (ΕΟΚ) αριθ. 1612/68 του Συμβουλίου, της 15ης Οκτωβρίου 1968, περί της ελεύθερης κυκλοφορίας των εργαζομένων στο εσωτερικό της Κοινότητας (1), και ειδικότερα τα άρθρα 26 και 27,
   τις καταστάσεις υποψηφιοτήτων τις οποίες έχουν υποβάλει στο Συμβούλιο οι κυβερνήσεις των κρατών μελών,
   Εκτιμώντας:

               (1)

               ότι, με την απόφασή του της 28ης Ιουνίου 2004 (2), το Συμβούλιο διόρισε τα τακτικά και αναπληρωματικά μέλη της Συμβουλευτικής Επιτροπής για την ελεύθερη κυκλοφορία των εργαζομένων, για τη χρονική περίοδο από 7 Μαΐου 2004 έως 6 Μαΐου 2006,

               (2)

               ότι τα μέλη εξακολουθούν να ασκούν τα καθήκοντά τους έως ότου αντικατασταθούν ή ανανεωθεί η θητεία τους,

               (3)

               ότι πρέπει να διοριστούν τα τακτικά και αναπληρωματικά μέλη της εν λόγω επιτροπής για χρονική περίοδο δύο ετών,

         ΑΠΟΦΑΣΙΖΕΙ:
   Άρθρο 1
   Διορίζονται ως τακτικά και αναπληρωματικά μέλη της Συμβουλευτικής Επιτροπής για την ελεύθερη κυκλοφορία των εργαζομένων, και για τη χρονική περίοδο από 14 Σεπτεμβρίου 2006 έως 13 Σεπτεμβρίου 2008:

   I.   ΕΚΠΡΟΣΩΠΟΙ ΤΩΝ ΚΥΒΕΡΝΗΣΕΩΝ

               Χώρα

               Τακτικά μέλη

               Αναπληρωματικά μέλη

               Βέλγιο

               κα Virginie LECLERQ
               κα Anne ZIMMERMANN

               κα Alix GEYSELS

               Τσεχική Δημοκρατία

               κ. Miloš TICHÝ
               κα Martina MICHALCOVÁ

               κα Suzana DI FALCO

               Δανία

               κ. Ole Bondo CHRISTENSEN
               κα Louise de BRASS

               κα Lisbet MOLLER NIELSEN

               Γερμανία

               κ. Gisbert BRINKMANN
               κα Maria Helene GROß

               κα Dagmar FELDGEN

               Εσθονία

               κα Maarja KULDJÄRV
               κα Katrin HÖÖVELSON

               κα Carita RAMMUS

               Ελλάδα

               κ. Ανδρέας ΚΑΡΥΔΗΣ
               κ. Κωνσταντίνος ΧΡΥΣΙΝΗΣ

               κ. Γεώργιος ΝΕΡΑΝΤΖΗΣ

               Ισπανία

               κ. Carlos GUERVÓS MAÍLLO
               κ. Carlos LÓPEZ-MÓNIS DE CAVO

               κ. Carlos GARCÍA DE CORTAZAR

               Γαλλία

               κα Nadia MAROT
               κ. François LEPAGE

               κα Christian LEFEUVRE

               Ιρλανδία

               κ. Brendan SHANAHAN
               κ. John KELLY

               κα Gerardine BUCKLEY

               Ιταλία

               —

               —

               Κύπρος

               κ. Νέλσων ΝΕΟΚΛΕΟΥΣ
               κα Μύρια ΑΝΔΡΕΟΥ

               κ. Δημήτρης ΜΗΧΑΗΛΙΔΗΣ

               Λεττονία

               κ. Jorens AIZSILS
               κα Daiga FREIMANE

               κα Linda DIMANTE

               Λιθουανία

               κα Rita KAZLAUSKIENĖ
               κα Monika VYŠNIAUSKIENĖ

               κ. Marius GREIČIUS

               Λουξεμβούργο

               κα Mariette SCHOLTUS
               κ. Paolo FINZI

               κα Malou FABER

               Ουγγαρία

               κα Vera ÁCS
               κα Tímea Éva KISS

               κα Éva LUKÁCS GELLÉRNÉ

               Μάλτα

               κ. Robert SUBAN
               κ. Joseph MIZZI

               —

               Κάτω Χώρες

               κ. J.J. VERBOOM
               κ. M.G. BLOMSMA

               κα G WIDERA-STEVENS

               Αυστρία

               κα Ingrid NOWOTNY
               κα Doris WITEK-WEINDORFER

               κ. Heinz KUTROWATZ

               Πολωνία

               κ. Janusz GRZYB
               κ. Grzegorz PRAGERT

               κα Magdalena SWEKLEJ

               Πορτογαλία

               κα Ana Cristina SANTOS PEDROSO
               κ. Adolfo LOURO ALVES

               κ. Mário PEDRO

               Σλοβενία

               κα Janja ROMIH
               κ. Radivoj RADAK

               κα Damjana ŠARČEVIČ

               Σλοβακία

               κ. Tomáš ŠEFRANKO
               κα Agnesa SKUPNÍKOVÁ

               κα Zora BAROCHOVÁ

               Φινλανδία

               κ. Olli SORAINEN
               κα Sinikka HYYPPÄ

               κ. Tuomo KURRI

               Σουηδία

               κα Anna SANTESSON
               —

               κ. Claes-Göran LOCK

               Ηνωμένο Βασίλειο

               κα Anna HUDZIECZEK
               κ. Andrew MILTON

               — (3)

         II.   ΕΚΠΡΟΣΩΠΟΙ ΤΩΝ ΟΡΓΑΝΩΣΕΩΝ ΤΩΝ ΕΡΓΑΖΟΜΕΝΩΝ

               Χώρα

               Τακτικά μέλη

               Αναπληρωματικά μέλη

               Βέλγιο

               κ. Jean-François MACOURS
               —

               κα Yvienne VAN HOLSBEECK

               Τσεχική Δημοκρατία

               κ. Miroslav FEBER
               κ. Jiří MANN

               κ. Pavel JANÍČKO

               Δανία

               κ. Michael JACOBSEN
               κ. Jens WIENE

               κα Käthe MUNK RYOM

               Γερμανία

               κ. Michael HOLDINGHAUSEN
               κα Renate GABKE

               κ. Christian MOOS

               Εσθονία

               κα Liina CARR
               κ. Leif KALEV

               κα Tiia TAMMELEHT

               Ελλάδα

               κ. Γεώργιος ΠΕΡΕΝΤΗΣ
               κ. Γιώργος ΣΚΟΥΛΑΤΑΚΗΣ

               κ. Ευθύμιος ΕΥΘΥΜΙΟΥ

               Ισπανία

               κα Ana Maria CORRAL JUAN
               κ. Julio RUIZ

               κα Pilar ROC ALFARO

               Γαλλία

               κ. Yves VEYRIER
               κα An LENOUAIL-MARLIERE

               κα Laurence LAIGO

               Ιρλανδία

               κ. Brendan MACKIN
               Δις Rosheen CALLENDER

               κα Esther LYNCH

               Ιταλία

               —

               —

               Κύπρος

               κ. Νίκος ΓΡΗΓΟΡΙΟΥ
               κ. Νίκος ΕΠΙΣΤΗΘΙΟΥ

               κ. Διομήδης ΔΙΟΜΗΔΟΥΣ

               Λεττονία

               κα Līvija MARCINKĒVIČA
               κ. Ojārs BRAŽA

               κ. Kaspars RĀCENĀJS

               Λιθουανία

               κα Janina ŠVEDIENĖ
               κα Janina MATUIZIENĖ

               κα Jovita MEŠKAUSKIENĖ

               Λουξεμβούργο

               κ. Eduardo DIAS
               κα Tania MATIAS

               κ. Carlos PEREIRA

               Ουγγαρία

               κα Judit IVÁNY CZUGLERNÉ
               κ. Károly GYÖRGY

               κα Edit PINK

               Μάλτα

               —

               —

               Κάτω Χώρες

               κ. P. KOPPE
               κα D. VAARTJES-VAN SUIJDAM

               κ. P.F. VAN KRUINING

               Αυστρία

               κ. Josef WALLNER
               κ. Oliver RÖPKE

               κ. Johannes PEYRL

               Πολωνία

               κ. Krzysztof ROSTKOWSKI
               κ. Bogdan OLSZEWSKI

               κ. Jakub KUS

               Πορτογαλία

               κ. Carlos Manuel ALVES TRINDADE
               κ. José Manuel CORDEIRO

               κ. Carlos Manuel DOS ANJOS ALVES

               Σλοβενία

               κα Metka ROKSANDIĆ
               κ. Gregor CERAR

               κ. Jaka POČIVAVŠEK

               Σλοβακία

               κα Magdaléna MELLENOVÁ
               κ. Milan BUŠO

               κα Jana SLÁVIKOVÁ

               Φινλανδία

               κ. Olli KOSKI
               κα Salla HEINÄNEN

               κ. Ralf SUND

               Σουηδία

               κα Monika ARVIDSSON
               κα Lena WIRKKALA

               κ. Ossian WENNSTRÖM

               Ηνωμένο Βασίλειο

               κ. Sean BAMFORD
               κ. Sofi TAYLOR

               κ. Wilf SULLIVAN

         III.   ΕΚΠΡΟΣΩΠΟΙ ΤΩΝ ΟΡΓΑΝΩΣΕΩΝ ΤΩΝ ΕΡΓΟΔΟΤΩΝ

               Χώρα

               Τακτικά μέλη

               Αναπληρωματικά μέλη

               Βέλγιο

               κα Sonja KOHNENMERGEN
               κ. Philippe STIENON

               κ. Ivo VAN DAMME

               Τσεχική Δημοκρατία

               κα Marie ZVOLSKÁ
               κ. Miroslav FIŘT

               κα Vladimira DRBALOVÁ

               Δανία

               κ. Henning GADE
               κ. Flemming DREESEN

               κα Dorthe ANDERSEN

               Γερμανία

               κα Angela SCHNEIDER-BODIEN
               κα Susanne WITTKÄMPFER

               κα Alexandra HACKETHAL

               Εσθονία

               κα Lilian SALLASTE
               κ. Heinart PUHKIM

               κ. Tarmo KRIIS

               Ελλάδα

               κα Ρένα ΜΠΑΡΔΑΝΗ
               κ. Λεωνίδας ΝΙΚΟΛΟΥΖΟΣ

               κ. Αντώνης ΜΕΓΟΥΛΗΣ

               Ισπανία

               κ. Pablo GÓMEZ ALBO GARCÍA
               κ. Roberto SUÁREZ

               κ. Javier IBARS ALVARO

               Γαλλία

               κα Odile MENNETEAU
               κ. Gaëtan BEZIER

               κ. Jean-Louis TERDJMAN

               Ιρλανδία

               κα Heidi LOUGHEED
               κα Catherine MAGUIRE

               κ. Arthur FORBES

               Ιταλία

               —

               —

               Κύπρος

               κ. Στυλιανός ΧΡΙΣΤΟΦΟΡΟΥ
               κ. Αιμίλιος ΜΙΧΑΗΛ

               κ. Λευτέρης ΚΑΡΥΔΗΣ

               Λεττονία

               κα Daiga ERMSONE
               κα Marina PAŅKOVA

               κ. Eduards FILIPPOVS

               Λιθουανία

               κ. Jokūbas BERŽINSKAS
               κ. Mingirdas ŠAPRANAUSKAS

               κ. Iginijus ŠAKŪNAS

               Λουξεμβούργο

               κ. Marc KIEFFER
               κ.François ENGELS

               κ. Romain LANNERS

               Ουγγαρία

               κ. Pál KARA
               κ. István KOMORÓCZKI

               κ. Attila SZABADKAI

               Μάλτα

               —

               —

               Κάτω Χώρες

               κ. A. VAN DELFT
               κ. S.J.L. NIEUWSMA

               κ. G.A.M. VAN DER GRIND

               Αυστρία

               κα Margit KREUZHUBER
               κ. Wolfgang TRITREMMEL

               κα Christa SCHWENG

               Πολωνία

               κ. Michal GAWRYSZCZAK
               κ. Jacek MĘCINA

               κ. Tomasz WIKA

               Πορτογαλία

               κα Cristina NAGY MORAIS
               κ. Nuno BERNARDO

               κ. Marcelino PENA COSTA

               Σλοβενία

               κα Urška JEREB
               κα Metka PENKO NATLAČEN

               κα Staša PIRKMAIER

               Σλοβακία

               κ. Vladimír KALINA
               κ. Jozef ORGONÁŠ

               κα Jana CHRKAVÁ

               Φινλανδία

               κα Katja LEPPÄNEN
               κ. Mikko RÄSÄNEN

               κ. Mikko NYYSSÖLÄ

               Σουηδία

               κ. Leif LINDBERG
               κα Karin EKENGER

               κ. Fabian WALLÉN

               Ηνωμένο Βασίλειο

               κ. Tom MORAN
               — (4)

               κ. Anthony THOMPSON

         Άρθρο 2
   Το Ευρωπαϊκό Συμβούλιο θα προβεί αργότερα στον διορισμό των μελών που θα υποδειχθούν από το Βέλγιο, την Ιταλία, τη Μάλτα και τη Σουηδία.

      Βρυξέλλες, 15 Σεπτεμβρίου 2006.

            Για το Συμβούλιο

            Ο Πρόεδρος

         E. TUOMIOJA

      (1)  ΕΕ L 257 της 18.10.1968, σ. 2.

      (2)  ΕΕ C 12 της 18.1.2005, σ. 4.

      (3)  Το Ηνωμένο Βασίλειο παραιτείται του δικαιώματός του να ορίσει ένα αναπληρωματικό μέλος.

      (4)  Το Ηνωμένο Βασίλειο παραιτείται του δικαιώματός του να ορίσει ένα δεύτερο τακτικό μέλος.


title: 2010/319/: Απόφαση του Συμβουλίου, της 22ας Μαρτίου 2010 , για την υπογραφή, εξ ονόματος της Ευρωπαϊκής Ένωσης, πρωτοκόλλου στην ευρω-μεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους αφενός, και του Κράτους του Ισραήλ αφετέρου, σχετικά με τη διαπίστωση της συμμόρφωσης και την αποδοχή των βιομηχανικών προϊόντων (ΔΣΑ)

text:
               11.6.2010

               EL

               Επίσημη Εφημερίδα της Ευρωπαϊκής Ένωσης

               L 145/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 22ας Μαρτίου 2010
   για την υπογραφή, εξ ονόματος της Ευρωπαϊκής Ένωσης, πρωτοκόλλου στην ευρω-μεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους αφενός, και του Κράτους του Ισραήλ αφετέρου, σχετικά με τη διαπίστωση της συμμόρφωσης και την αποδοχή των βιομηχανικών προϊόντων (ΔΣΑ)
   (2010/319/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 σε συνδυασμό με το άρθρο 218 παράγραφος 5,
   την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η ευρω-μεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους αφενός, και του Κράτους του Ισραήλ αφετέρου, (στο εξής αποκαλούμενη «η συμφωνία σύνδεσης») (1) άρχισε να ισχύει στις 20 Νοεμβρίου 1995.

               (2)

               Το άρθρο 47 της συμφωνίας σύνδεσης προβλέπει, κατά περίπτωση, τη σύναψη ευρωπαϊκής συμφωνίας διαπίστωσης της συμμόρφωσης, και το άρθρο 55 της συμφωνίας σύνδεσης προβλέπει να καταβάλλεται κάθε προσπάθεια για την προσέγγιση των νομοθεσιών των μερών.

               (3)

               Το πρωτόκολλο της συμφωνίας σύνδεσης για τη διαπίστωση της συμμόρφωσης και την αποδοχή των βιομηχανικών προϊόντων (εφεξής αποκαλούμενο «το πρωτόκολλο»), το οποίο μονογραφήθηκε στις Βρυξέλλες στις 24 Ιουνίου 2009, θα πρέπει να υπογραφεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η υπογραφή του πρωτοκόλλου της ευρω-μεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Κράτους του Ισραήλ, αφετέρου, σχετικά με τη διαπίστωση της συμμόρφωσης και την αποδοχή των βιομηχανικών προϊόντων (ΔΣΑ) [εφεξής αποκαλούμενο «το πρωτόκολλο» (2)] εγκρίνεται εξ ονόματος της Ένωσης, υπό την προϋπόθεση της σύναψής του.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει το πρωτόκολλο, εξ ονόματος της Ένωσης, υπό την προϋπόθεση της σύναψής του.
   Άρθρο 3
   Η παρούσα απόφαση αρχίζει να ισχύει την ημέρα της έκδοσής της.
   Άρθρο 4
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 22 Μαρτίου 2010.

            Για το Συμβούλιο

            Ο Πρόεδρος

         M. Á. MORATINOS

      (1)  ΕΕ L 147 της 21.6.2000, σ. 3.

      (2)  Το πρωτόκολλο θα δημοσιευθεί στην Επίσημη Εφημερίδα σε μεταγενέστερη ημερομηνία.